text:
Hari igihe utangira akazi kare, ukaza kugeza ku mugoroba utanaruhutse, ariko wasubiza amaso inyuma ugasanga nta kintu gifatika wakoze, nta musaruro wagezeho. Hari n’igihe ushobora gukora amasaha make kandi ukabona umusaruro ushimishije. Byose biterwa n’uko witwara muri ako kazi n’uburyo wagateguye mbere yo kugatangira.
Uyu munsi tugiye kuvuga ku bintu 5 ushobora gukora bikagufasha kongera umusaruro mu kazi, waba wikorera cyangwa se ukorera abandi:
1. Kora urutonde rw’imirimo uteganya gukora ku munsi
Ni byiza ko mbere yo kujya ku kazi ubanza ugakora urutonde rw’ibyo uza gukora kuri uwo munsi. Uru rutonde ushobora kurukora ku munsi ubanziriza uwo uzajya ku kazi cyangwa ukarukora mbere yo gutangira akazi kuri uwo munsi. Ariko abahanga bavuga ko ibyiza ari ukurara urukoze, ejo ukazagera ku kazi uhita utangira gukora.
Gukora urutonde rw’ibyo ugomba gukora bituma udata umwanya utegura ibyo ukora kuko uba wabiteganyije mbere. Bituma kandi umenya icyo uheraho n’icyo ukurikizaho, bityo bikihutisha akazi.
2. Reka kugerageza gukora imirimo myinshi icyarimwe
Niba wifuza gutanga umusaruro mu kazi kawe, irinde gushaka gukora imirimo myinshi icyarimwe. Iyo ushakatse gukora ibintu byinshi icyarimwe, bituma imirimo yose watangiye utayirangiza. Niyo ugize uwo urangiza, biragoye ko waba ukoze neza kuko wawukoze utawushyizeho umutima.
Niba rero wifuza kongera umusaruro mu kazi kawe, jya ukora ikintu kimwe, niwakirangiza neza utangire ikindi, gutyo, gutyo.
3. Fata akaruhuko
Hari abantu bibwira ko gukora cyane ari ugukora umunsi wose utaruhutse. Si byo. Niba ushaka kongera umusaruro mu kazi kawe, jya ufata umwanya wo kuruhuka. Iyo ukoze utaruhuka, ntabwo ugera ku musaruro ushimishije. Byanze bikunze, akazi ukoze wananiwe ntabwo kaba gakoze neza nk’ako wakora umaze kuruhuka.
Abahanga bavuga ko umukozi agomba gufata akaruhuko nibura inshuro ziri hagati ya 3 na 5 mu masaha 10 y’akazi ku munsi. Kuruhuka si ngombwa gufata igihe kinini; icya ngombwa ni ugahagarika ibyo wakoraga mu gihe gito ukaba wajya kurya, kunywa icyayi, gutembera no kugorora ingingo, gukina udukino tworoheje, cyangwa guhindura ibyo wakoraga n’ibindi.
4. Ihe intego y’ibyo ugomba kuba wakoze mu gihe runaka
Indi nama itangwa n’abahanga yagufasha kongera umusaruro mu kazi kawe ni ukwiha cyangwa kwishyiriraho intego y’ibyo ugomba kuba wakoze mu gihe runaka, kandi kitari kinini kugira ngo uze gushobora kwikorera isuzuma. Ushobora nko kuvuga uti: “mu gihe cy’amasaha abiri ndaba maze gukora ibintu runaka”; ya masaha yashira ukisuzuma ukareba koko niba wabigezeho.
Kwiha intego bishobora gutuma wihutisha akazi kawe cyangwa ukagakora utavunitse, utanagerageje gukora ibintu byinshi icyarimwe.
5. Tangirira ku kazi gakomeye usoreze ku kazi koroshye
Niba usahaka kongera umusaruro mu gihe wagiye ku kazi, ni byiza ko utangirira ku kazi gakomeye mu gihe ugifite imbaraga utarananirwa. Abakozi benshi bavuga ko mu gitondo bakijya ku kazi ari bwo baba bagifite imbaraga, uretse ko hari n’abavuga ko imbaraga zigenda ziyongera uko bamenyera gukora.
Icya ngombwa cyo kumenya, ni uko niba ushaka kongera umusaruro, akazi gakomeye wajya ugakora mu gihe wumva ufite imbaraga, noneho watangira kunanirwa ugakora akazi wumva ko koroshye.
6. Irinde kurangarira muri telefone igendanwa
Muri iki gihe, tugirwa inama ko mu gihe turi gukora akazi tugomba kwirinda guhora tureba muri telefone zacu buri kanya kuko bituma dukora tudatuje cyangwa tudashyize umutima hamwe.
Tugirwa inama yo kugena igihe cyo gukoresha telefone no kureba ubutumwa twandikiwe, icyo gihe cyarangira telefone tukayizimya, cyangwa tukayishyira aho idakomeza kuturangaza. Cyeretse iyo na yo turi kuyikoresha muri ako kazi.
Kimwe n’izindi tutavuze, izo ni zimwe mu nama tugirwa zadufasha kongera umusaruro mu kazi kacu. Duharanire rero gukora umurimo unoze kandi utanga umusaruro.


c: text/html

text:
INKURU IVUGA IBYABAYE MU MIBEREHO
Nafashe umwanzuro, Yehova ampa imigisha
Hari mu mwaka wa 1939. Icyo gihe twabyutse mu gicuku, dukora urugendo rw’isaha irenga twerekeza mu mugi muto wa Joplin, uri mu magepfo y’uburengerazuba bwa leta ya Misuri, muri Amerika. Umuseke wagiye gutambika twarangije gutanga inkuru z’Ubwami mu ngo zose zari mu ifasi twari twahawe. Twazinyuzaga munsi y’urugi. Tukimara kurangiza gutanga izo nkuru z’Ubwami, twahise tujya mu modoka twerekeza aho twagombaga gutegerereza abandi. Mushobora kwibaza impamvu twazindutse butaracya, tukajya kubwiriza, kandi tugahita tuva mu ifasi. Ndaza kubibabwira.
NSHIMISHWA cyane n’uko narezwe n’ababyeyi b’Abakristo. Papa witwaga Molohan Fred na mama witwaga Edna, bantoje gukunda Imana. Navutse mu mwaka wa 1934, bamaze imyaka 20 ari Abigishwa ba Bibiliya (cyangwa Abahamya ba Yehova) barangwa n’ishyaka. Twari dutuye mu mugi muto wa Parsons, uri mu magepfo y’uburasirazuba bwa leta ya Kansasi. Twateraniraga mu itorero ryaho, kandi ryari rigizwe ahanini n’Abakristo basutsweho umwuka. Mu muryango wacu twajyaga mu materaniro buri gihe kandi tukigisha abandi Ijambo ry’Imana. Ku wa Gatandatu nyuma ya saa sita, akenshi twajyaga kubwiriza mu muhanda. Ni uko twabwirizaga mu ruhame. Rimwe na rimwe byabaga biteye ubute, ariko buri gihe papa yakoraga uko ashoboye kugira ngo bidushimije, twaba turangije kubwiriza akagira akantu atugurira.
Itorero ryacu ryari rito ariko rifite ifasi nini, irimo imigi mito myinshi, ikikijwe n’imirima myinshi. Iyo twabaga twabwirije abahinzi, akenshi twabahaga ibitabo, aho kuduha amafaranga bakaduha imboga, amagi cyangwa inkoko. Twabijyanaga mu rugo tukabirya, kuko papa yabaga yaramaze gutanga amafaranga y’ibitabo.
UKO TWABWIRIZAGA
Ababyeyi bange bashatse icyuma gisohora amajwi, bakajya bagikoresha mu murimo wo kubwiriza. Nari muto cyane ku buryo ntashoboraga kugikoresha. Ariko nashimishwaga cyane no gufasha papa na mama, igihe babaga bumvisha disikuru z’Umuvandimwe Rutherford abo babaga basubiye gusura n’abo bigishaga Bibiliya.
Papa yashatse indangururamajwi nini ayishyira ku modoka yacu, maze tukajya tuyikoresha tubwiriza. Iyo modoka yadufashaga cyane mu murimo wo kubwiriza. Akenshi twabanzaga gucuranga umuzika kugira ngo abantu baze, hanyuma tukabumvisha disikuru zishingiye kuri Bibiliya. Iyodisikuru yarangiraga, twahaga ibitabo abantu bashimishijwe.
Igihe twari mu mugi muto wa Cherryvale, muri leta ya Kansasi, abaporisi babujije papa kwinjiza imodoka mu busitani rusange, kubera ko ku Cyumweru habaga hari abantu benshi baje kuharuhukira. Ariko bamwemereye kuyishyira inyuma y’ubusitani. Papa yahise akata imodoka, ayijyana ku muhanda wari uteganye n’ubwo busitani, ku buryo abantu bashoboraga kumva neza ubutumwa, maze akomeza kubwiriza. Kubwirizanya na papa na mukuru wange Jerry, buri gihe byaranshimishaga cyane.
Mu mpera y’imyaka ya 1930, habaye gahunda zihariye zo kubwiriza mu mafasi yarimo abantu baturwanyaga cyane. Twabyukaga mu gicuku (nk’uko twabigenje i Joplin, muri leta ya Misuri), tukagenda bucece mu ngo z’abantu, tukanyuza inkuru z’Ubwami cyangwa ibitabo munsi y’inzugi. Hanyuma, twahuriraga hanze y’umugi kugira ngo turebe niba nta muntu abaporisi bafashe.
Hari ubundi buryo bushishikaje twakoragamo umurimo. Twambaraga ibyapa tukazenguruka mu mugi hose twamamaza Ubwami. Nibuka ko igihe kimwe inshuti zange zazengurutse umugi w’iwacu, zambaye ibyapa byanditseho ngo: “Idini ni umutego kandi rirariganya.” Bakoze urugendo rurenga ikirometero n’igice, bagaruka iwacu. Igishimishije ni uko nta muntu wabahagaritse. Ahubwo abantu benshi bibazaga ibyabaye.
AMAKORANIRO YA MBERE
Inshuro nyinshi umuryango wacu wavaga muri leta ya Kansasi ukajya mu makoraniro yaberaga muri leta ya Tegizasi. Kubera ko Papa yakoraga mu isosiyete yatwaraga abagenzi muri gari ya moshi, twari twemerewe kuzigendamo ku buntu, twaba tugiye mu makoraniro cyangwa tugiye gusura bene wacu. Marume witwaga Fred Wismar n’umugore we Eulalie bari batuye mu mugi wa Temple, muri Tegizasi. Fred yamenye ukuri akiri muto mu ntangiriro z’imyaka ya 1900, arabatizwa, kandi yabwirije bashiki be, harimo na mama. Abavandimwe bo muri Tegizasi bari bamuzi cyane, kuko yabasuraga ari umukozi wa zone (cyangwa umugenzuzi w’akarere). Yari umugwaneza, arangwa n’ibyishimo kandi abantu baramukundaga. Yarangwaga n’ishyaka kandi yambereye urugero rwiza nkiri muto.
Mu mwaka wa 1941, twagiye mu ikoraniro rinini ryari ryabereye i St. Louis muri leta ya Misuri. Muri iryo koraniro, abana bose basabwe kwicara imbere kugira ngo bumve disikuru y’Umuvandimwe Rutherford yari ifite umutwe uvuga ngo: “Abana b’Umwami.” Disikuru irangiye, buri mwana yahawe impano idasanzwe y’igitabo gishya cyari kigenewe abana (Enfants). Ibyo bitabo byatanzwe n’Umuvandimwe Rutherford n’abandi bamufashaga. Icyo gihe abana basaga 15.000, bahawe icyo gitabo.
Muri Mata 1943, twagiye mu ikoraniro ryabereye i Coffeyville, muri leta ya Kansasi, ryari rifite umutwe uvuga ngo: “Twahamagariwe gukora.” Muri iryo koraniro, hatangajwe ko hashyizweho ishuri rishya, ni ukuvuga Ishuri ry’Umurimo wa Gitewokarasi, ryari kuzajya ribera mu matorero. Nanone hasohotse agatabo gashya karimo amasomo 52, kari kuzajya gakoreshwa muri iryo shuri. Mu mperaz’uwo mwaka, natanze ikiganiro cya mbere muri iryo shuri. Iryo koraniro ryari ryihariye kuri nge, kubera ko ari bwo nabatijwe ndi kumwe n’abandi bake, tubatirizwa mu kidendezi cyari mu isambu yari hafi aho.
NIFUZAGA GUKORA KURI BETELI
Narangije amashuri yisumbuye mu mwaka wa 1951, kandi nagombaga guhitamo icyo nzakora mu buzima bwange. Nifuzaga cyane gukora kuri Beteli. Mukuru wange Jerry na we yari yarahakoze. Ubwo rero, nahise nuzuza fomu nyohereza kuri Beteli i Brooklyn. Uwo wari umwanzuro mwiza cyane kuko watumye nkorera Yehova mu buryo bwuzuye. Bidatinze, ku itariki ya 10 Werurwe 1952 natangiye gukora kuri Beteli.
Nari niteze ko nzakora mu icapiro, kugira ngo nge ngira uruhare mu gucapa amagazeti n’ibindi bitabo. Ariko nasabwe gukora mu cyumba cyo kuriramo, nyuma yaho nkora mu gikoni. Narahakunze cyane kandi nahigiye ibintu byinshi. Sinigeze nkora mu icapiro. Twasimburanaga ku kazi, bityo nkabona umwanya wo kujya mu isomero rya Beteli, nkiyigisha. Ibyo byamfashije kugira ukwizera gukomeye kandi ndushaho kugirana ubucuti na Yehova. Nanone byatumye ndushaho kwiyemeza gukorera Yehova kuri Beteli igihe kirekire gishoboka. Jerry yari yaravuye kuri Beteli mu mwaka wa 1949, ashakana na Patricia, ariko bari batuye i Brooklyn hafi ya Beteli. Mu gihe cyose nari nkiri mushya kuri Beteli, baramfashije kandi bantera inkunga.
Igihe nari maze igihe gito kuri Beteli, batangiye gushaka abavandimwe bazi kwigisha neza, kugira ngo babongere ku rutonde rw’abakozi ba Beteli bajya gutanga disikuru mu matorero. Bajyaga mu matorero ari mu birometero 322 uturutse i Brooklyn, bagatanga disikuru mu itorero basuye kandi bakabwirizanya na ryo. Nange nashyizwe kuri urwo rutonde. Nubwo byanteye ubwoba, natangiye kujya njya gutanga disikuru, ikaba yaramaraga isaha. Akenshi nagendaga muri gari ya moshi. Nibuka urugendo nakoze mu mwaka wa 1954. Hari ku Cyumweru nyuma ya saa sita, mu gihe cy’ubukonje. Nafashe gari ya moshi nsubiye i New York, nkaba nari niteze ko ngera kuri Beteli nimugoroba. Haguye imvura y’amahindu irimo umuyaga ukonje cyane n’urubura, maze moteri za gari ya moshi zirazima. Twageze mu mugi wa New York ku wa Mbere, mu ma saa kumi n’imwe za mu gitondo. Nafashe indi gari ya moshi ica munsi y’ubutaka ingeza i Brooklyn, mpita njya mu gikoni mu kazi. Nari nakerereweho gato kandi naniwe cyane kubera ko nari naraye ijoro ryose muri gari ya moshi na yo itameze neza. Ibyishimo nagiraga bitewe n’uko nabaga nafashije abavandimwe na bashiki bacu, byanyibagizaga ingorane zose nabaga nahuye na zo.
Nanone nkigera kuri Beteli, nagiraga uruhare mu biganiro byo kwigisha Bibiliya kuri radiyo ya WBBR. Iyo radiyo yakoreraga mu igorofa ya kabiri y’imwe mu nyubako za Beteli (124 Columbia Heights). Umuvandimwe A. H. Macmillan, wari umaze igihe kirekire akora kuri Beteli, buri gihe yazaga gutanga ibiganiro kuri iyo radiyo. Twakundaga kumwita Umuvandimwe Mac. Twe twari tukiri bato kuri Beteli yatubereye urugero rwiza, kubera ko yakomeje kuba indahemuka nubwo yahuye n’ingorane nyinshi.
Mu mwaka wa 1958 nahinduriwe imirimo, ntangira gukorana bya bugufi n’abanyeshuri babaga barangije Ishuri rya Gileyadi. Nabafashaga kubona impushya zibemerera kuba mu bihugu boherejwemo, nkanabafasha mu bijyanye n’ingendo zabo. Muri icyo gihe, ingendo zo mu ndege zarahendaga cyane. Ubwo rero, abanyeshuri bake cyane ni bo bagendaga n’indege. Abenshi mu boherezwaga muri Afurika no muri Aziya, bagendaga n’amato atwara imizigo. Nyuma yaho ibiciro by’indege bimaze kugabanuka, ni bwo abamisiyonari benshi batangiye kujya bagenda n’indege.
GUTEGURA INGENDO Z’ABAJYAGA MU MAKORANIRO
Mu mwaka wa 1960, nakodesheje indege zari kuvana abantu muri Amerika zikabajyana mu Burayi mu makoraniro mpuzamahanga yabaye mu mwaka wa 1961. Nge nagiye mu ikoraniro ryabereye i Hamburg, mu Budage. Nyuma y’iryo koraniro,nge n’abandi bavandimwe batatu bakoraga kuri Beteli, twakodesheje imodoka maze tujya mu Butaliyani gusura ibiro by’ishami by’i Roma. Tuvuye mu Butaliyani, twagiye mu Bufaransa, hanyuma tunyura mu Misozi ya Pyrénées tujya muri Esipanye, aho umurimo wacu wari warabuzanyijwe. Twahaye abavandimwe bacu b’i Barcelone bimwe mu bitabo by’imfashanyigisho za Bibiliya twari twapfunyitse neza, kugira ngo abantu bagire ngo ni impano tubazaniye. Kubonana na bo byaradushimishije cyane! Twavuye aho, twerekeza mu mugi wa Amsterdam, dufata indege idusubiza i New York.
Nyuma y’umwaka, nahawe inshingano yo gutegura ingendo z’abari kujya mu makoraniro mpuzamahanga yari kubera hirya no hino ku isi. Yari afite umutwe uvuga ngo: “Ubutumwa Bwiza bw’Iteka Ryose,” akaba yarabaye mu mwaka wa 1963. Byari biteganyijwe ko abavandimwe na bashiki bacu 583 bari buge muri iryo koraniro. Bari kujya mu Burayi, muri Aziya no muri Pasifika y’Epfo, hanyuma bakajya i Honolulu, muri Hawayi n’i Pasadena muri leta ya Kaliforuniya. Nanone bari kujya gusura Libani na Yorudaniya, ibihugu bivugwa muri Bibiliya. Urwego rw’imirimo nakoragamo rwabashakiye amatike, rubashakira n’amahoteri yo gucumbikamo kandi rubafasha kubona n’ibindi byangombwa byari kubafasha kugera muri ibyo bihugu byose.
MBONA UNDI MUNTU DUFATANYA URUGENDO
Hari indi mpamvu yihariye yatumye umwaka wa 1963 umbera umwaka ntazibagirwa. Ku itariki ya 29 Kamena, nashyingiranywe na Lila Rogers wo muri leta ya Misuri, akaba yari amaze imyaka itatu kuri Beteli. Tumaze icyumweru dushyingiranywe, twajyanye n’abandi muri ya makoraniro mpuzamahanga yabereye hirya no hino ku isi, maze tugera mu Bugiriki, mu Misiri no muri Libani. Tugeze muri Libani twafashe indege tuva i Beirut tujya muri Yorudaniya. Kubera ko umurimo wacu wari ubuzanyijwe muri icyo gihugu kandi Abahamya ba Yehova bakaba bataremererwaga kujyayo, twibazaga uko biri butugendekere. Ariko tugeze ku kibuga k’indege, twatunguwe no kubona itsinda ry’abavandimwe na bashiki bacu bafite icyapa cyanditseho ngo: “Abahamya ba Yehova, muhawe ikaze!” Gusura ibihugu bivugwa muri Bibiliya byaradushimishije cyane! Twageze mu turere Aburahamu, Isaka na Yakobo babayemo, tugera aho Yesu n’abigishwa be babwirizaga, n’aho Ubukristo bwatangiriye, maze bugakwira hose “kugeza ku mpera y’isi.”—Ibyak 13:47.
Lila amaze imyaka 55 anshyigikira mu budahemuka mu nshingano zange zose. Twasuye kenshi Esipanye na Porutugali igihe umurimo wari ubuzanyijwe muri ibyo bihugu. Twateraga inkunga abavandimwe na bashiki bacu baho kandi tukabashyira ibitabo by’imfashanyigisho za Bibiliya n’ibindi bintu babaga bakeneye. Twanasuye bamwe mu bavandimwe bari bafungiye muri gereza ya gisirikare ya kera y’i Cádiz, muri Esipanye. Nashimishijwe cyane no kubaha disikuru yo kubakomeza.
Kuva mu mwaka wa 1963, nagize uruhare mu gutegura ingendo zo kujya mu makoraniro mpuzamahanga yabereye muri Afurika, Ositaraliya, Amerikay’Epfo n’iyo Hagati, mu Burayi, muri Aziya, Hawayi, Nouvelle-Zélande no muri Poruto Riko. Nge na Lila twagiye mu makoraniro menshi atazibagirana, harimo n’iryabereye i Varsovie muri Polonye, mu mwaka wa 1989. Abavandimwe na bashiki bacu benshi bo mu Burusiya bari muri iryo koraniro rinini, kandi ni ryo rya mbere bari bagiyemo. Abavandimwe na bashiki bacu benshi bari barijemo bari baramaze imyaka myinshi bafungiye muri Leta Zunze Ubumwe z’Abasoviyeti bazira ukwizera kwabo.
Gusura ibiro by’amashami hirya no hino ku isi, ngatera inkunga abagize umuryango wa Beteli n’abamisiyonari, byaranshimishaga cyane. Ibiro by’ishami bya nyuma twasuye byo muri Koreya y’Epfo, twabonanye n’abavandimwe 50 mu bari bafungiye muri gereza y’i Suwon. Abo bavandimwe bose barangwaga n’ikizere kandi bari bizeye ko bazongera bagakorera Yehova mu mudendezo. Guhura na bo byaduteye inkunga cyane!—Rom 1:11, 12.
NSHIMISHWA NO KUBONA UKWIYONGERA KWABAYE
Niboneye ukuntu Yehova yahaye umugisha abagaragu be mu gihe k’imyaka myinshi. Igihe nabatizwaga mu mwaka wa 1943, hari ababwiriza nk’ibihumbi ijana. Ariko ubu hari ababwiriza barenga miriyoni umunani bakorera Yehova mu bihugu 240. Ibyo ahanini byatewe n’umurimo wo kubwiriza wakozwe n’abanyeshuri bize Ishuri rya Gileyadi. Kumara imyaka myinshi nkorana mu buryo bwa bugufi na benshi muri bo, kandi nkabafasha kugera mu mafasi yabo, byaranshimishije cyane!
Nishimira ko igihe nari nkiri muto nafashe umwanzuro wo kwagura umurimo maze ngasaba gukora kuri Beteli. Muri iyo myaka yose Yehova yampaye imigisha myinshi. Nge na Lila twishimira cyane ko dukora kuri Beteli, tukanashimishwa n’uko twamaze imyaka isaga 50 tubwirizanya n’amatorero y’i Brooklyn, tukaba tuyafitemo inshuti nyinshi z’inkoramutima.
Lila akomeza kunshyigikira buri munsi mu murimo nkora kuri Beteli. Nubwo ubu mfite imyaka irenga 84, nishimira ko ngishobora kugira icyo nkora, nkaba mfasha mu bijyanye no gusubiza amabaruwa yohererezwa ibiro by’ishami.
Kuba mu muryango uhebuje wa Yehova, no kwibonera ko abantu bamukorera batandukanye cyane n’abatamukorera, biranshimisha cyane. Twarushijeho gusobanukirwa amagambo yo muri Malaki 3:18, agira ati: “Muzongera kubona itandukaniro hagati y’umukiranutsi n’umunyabyaha, hagati y’ukorera Imana n’utayikorera.” Buri munsi, twibonera ukuntu isi ya Satani igenda irushaho kuba mbi, ikaba irimo abantu batagira ibyiringiro n’ibyishimo. Ariko abakunda Yehova kandi bakamukorera, bo bahora bishimye nubwo turi mu bihe bigoye, kandi bafite ibyiringiro by’igihe kizaza. Kubwiriza ubutumwa bwiza bw’Ubwami ni inshingano itagereranywa (Mat 24:14)! Dutegerezanyije amatsiko umunsi wegereje cyane, igihe Ubwami bw’Imana buzarimbura iyi si ishaje, bukazana isi nshya, izaba irimo imigisha yose twasezeranyijwe, hakubiyemo ubuzima buzira umuze kandi buhoraho. Icyo gihe, abagaragu ba Yehova bazishimira kuba ku isi iteka ryose.

robotstxt: allowed

filter: keep


text:
Ku wa 3 w’icya XXVIII/B, 17/10/2018
Amasomo: Galati 5,12-18 Luka 11, 42-46
Yezu naganze iteka.
Bavandimwe dusangiye ukwemera, uyu munsi Yezu aradukebura atubwira ibyo dukwiye kwitaho niba koko dushaka kuba abigishwa n’inshuti ze nyakuri, aho kwishushanya twiyerekana cyangwa duharanira kugaragara ariko bitagize icyo bitumariye cyangwa se ngo bigire icyo byungura bagenzi bacu, baba abo tubana, tuvukana, duhuje ukwemera kimwe n’abo tutaguhuje.
Muri iyi Nkuru Nziza dukesha Luka Mutagatifu, uyisomye wihuta ushobora guhita ukeka ko Yezu yifatiye mu gahanga Abafarizayi, kubera uburyo ababwira. Araterura ati: “Nimwiyimbire, Bafarizayi, mwe mutanga igice cya cumi cy’isogi, n’icy’imbwija, n’icy’izindi mboga zose, ariko mukirengagiza ubutabera n’urukundo rw’Imana. Ngibyo ibyo mwagombaga gutunganya mutirengagije n’ibindi!” Ahubwo aragaya uburyo bamanuka bagakora utuntu twinshi, bibwira ko ari byo bifite akamaro, nyamara bakirengagiza icy’ingenzi muri byose, n’ubwo n’utwo ducogocogo na two tudakwiye kuburizwamo. Ariko muribaza gutanga icya cumi cy’imboga, zirimo isogi n’imbwija. Muribaza kwicara ugapima icy’icumi cyazo! Biratangaje ukuntu bageze kuri iyo ngingo. Yezu yahereye aho abagayira kwirengagiza igikwiye kandi kiboneye mu maso y’Imana kuruta ibindi: Ari byo Guharanira ubutabera no kurangwa n’urukundo.
Abafarizayi bari bageze aho biburamo ingabire y’ubushishozi mu kwereka imbaga y’Imana ibyo igomba kwibandaho kuruta ibindi. Iki gishuko natwe gishobora kutubaho ugasanga natwe dusigaye dushakira Imana aho itari cyangwa se mu nyigisho yacu ugasanga aho kuyobora Umuryango w’Imana kuri yo ahubwo turayiyobya. Tukayinyuza inzira ihabanye n’iyo tweretswe na Yezu we watubwiye ko ari we: “Inzira ukuri n’ubugingo. Ntawe ugera kuri Data atanyuzeho” (Yh 14,6) Uzasanga duha agaciro ibitagakwiye, yewe no kugeza kubyoroheje ugasanga byakujijwe bikagezwa mu bushorishori ariko ibya ngombwa ugasanga tutabireba n’irihumye. Nk’uko abafarizayi bageze aho birengagiza urukundo rw’Imana n’ubutabera bakegukira kujya kubarura imboga ngo bazitangeho icy’icumi. Dufate ingero muzarebe uko dutegura iminsi mikuru izabamo igitambo cya misa. Uzasanga twibanda mu gutegura ibigaragarira amaso, birimo ibiribwa n’ibinyobwa, imyenda mishya, aho ibirori bizabera tukahataka binyuze ijisho, ndetse tukabitangaho ibitari bike, nyamara ugasanga nk’abakirisitu ntiduheruka isakaramentu ry’imbabazi, rimwe ritwunga n’Imana n’abayo kandi ikariduheramo ingabire zayo zo gucya kuri roho. Yewe hakaba n’ubwo birangira icyo gitambo cya misa tutakitabiriye ndetse twanakitabira tugasa n’indorerezi hakaba n’ubwo turangaza abaje babishyizeho umutima. Ni ngombwa kumenya guha buri kintu agaciro kacyo, kugira ngo bitatuviramo kujya kure y’ibituzanira umugisha w’Imana.
Kumenya guha agaciro nyakuri buri kintu ni byo Yezu agarukaho yibutsa umwe mu Bigishamategeko wari ushatse kwihagararaho yerekana ko bo bakora ibintu mu buryo busobanutse. Yarateruye ati: “Mwigisha, iyo uvuga utyo, natwe uba udutuka”. Ni uko yezu yumvise imvugo ye, ahera aho atangira amwereka aho amakosa yabo aherereye, abagaya agira ati: “Nimwiyimbire namwe, Bigishamategeko, kuko mukorera abantu imitwaro iremereye, ariko mwe ntimukoze n’urutoki kuri iyo mitwaro”
Yezu aragaya imyitwarire y’aba bayobozi b’umuryango w’Imana. Ibyo bigisha kandi basaba abantu gukora ni imihango, ni ukurangiza amategeko n’imigenzo gusa. Kuko kuri bo igikuru ni ukubahiriza amategeko n’amabwiriza kandi byajya kuba umwaku ntibikorwe mu rukundo ruyobora ku Mana. Kuri Yezu igifite agaciro nyakuri ni umutima w’umuntu hamwe n’urukundo akorana imirimo ye. Igikuru si ukubahiriza amategeko n’abwiriza niba bidashingiye ku rukundo, impuhwe n’ubutabera. Iyo habuze urukundo, Ubuntu n’ubumuntu, amategeko n’amabwiriza bitera ubuzima gusharira no kumirana, muntu akiburamo icyanga cyo kubaho, ari ho bamwe bahera biyambura ubuzima cyangwa se bagatangira kubaho babereye umuzigo imiryango yabo n’abandi. Nyamara uwifitemo ubutabera n’urukundo rw’Imana n’abayo: abaho yumva umutwaro w’ubuzima umworoheye kabone n’iyo haza ibimurushya, usanga yifitemo ubwizige no gutwaza kuko aba azi ko IMANA iri kumwe na we kuzagera ku ndunduro. Uwo rero ubuzima bwe usanga burangwa n’imbuto n’ubuhamya bitera abandi akanyamuneza ko gukomera ku Mana nk’uko Pawulo mutagatifu yabitubwiye mu isomo rya mbere.
Umuntu ukunda Imana n’abayo kandi agaharanira ubutabera arangwa n’izi mbuto za Roho zikurikira: Urukundo: ibyishimo, amahoro, kwihanagana, ubugwaneza, ubuntu, ubudahemuka, imico myiza no kumenya kwifata. Iyi migenzo myiza yose ni yo yagombye kuranga uwabatijwe. Akayubahiriza abikuye ku mutima kuko imuremamo umunezero wo kumva yishimiye kubaho, imuhesha ishema n’icyubahiro mu bandi kandi agatera akanyamuneza abo babana, ndetse n’iyo ashoje urugendo rwe rw’ubuzima bwe hano ku isi izina rye rikomeza kubahwa kandi agatangwaho urugero rubereye abakuru n’abato, abakomeye n’aboroheje.
Nyamra n’ubwo usanga umuntu afite ubushake bwo kugerageza gushaka uko yahorana ishema n’icyubahiro mu bandi, ni ngombwa kumenya kwiziga, kwigomwa. Akagira ibyo yirinda kuko iyo atabyitondeye bimunyaga icyubahiro n’ishema yifuza kugira imbere y’abantu n’Imana. Erega twibukiranye ko nta muntu numwe wifuza kubaho mu mugayo cyangwa ngo abe iciro ry’imigani muri bagenzi be, aho anyuze hose bamuryanira inzara. Ubwo rero nta wifuza kubaho atyo ari iciro ry’imigani. Ni ngombwa kwigiramo ishyaka ryamaganira kure kandi rikarinda n’abe bose atarobanuye icyahindanya isura bifuza kugira. Ibyo tugomba kwirinda no kwamaganira kure ni ingeso mbi zose, dore ko mu isomo rya mbere Pawulo Intumwa yazitubwiye atazinyuze ruhinga: Ubusambanyi, ubuhabara, ubwomanzi, gusenga ibigirwamana. kuroga, kwangana, gukurura intonganya, ishyari, uburakari, kwikuza, amazimwe, amakimbirane, inzika, ubusinzi, ubusambo n’ibindi.
Izi ngeso mbi zose turondoye zimunga umuntu agapfa ahagaze. Dufate akagero kamwe, ibaze nk’umuntu uyoboka inzira yo kuroga, akica, akagira ikigoryi cyangwa akamugaza umuziranenge, uwo badafite icyo bapfa, gusa kuko hari uwamusabye kumukorera uwo murimo w’ababuragasani. Uwo usanga nta mahoro agira, aho anyuze usanga yitanguranwa ngo abantu baramwanga, baramubeshyera ndetse ntatinye no kujya aho yakoze ishyano ngo yigaragaze ko ari umwere. Nyamara burya igitanga amahoro n’umunezero ni ukugira umutima urangwa n’urukundo, ubutabera, impuhwe n’ukuri. Urangwa no gucya ku mutima kabone n’iyo wamusiga icyaha, umutima we uramubwira ngo tuza wibuke uwo ukurikiye ari we Yezu, ko n’ ubwo yari Umwana w’Imana na we bamugeretseho ibyaha atigeze akora, akagerekaho no kubimanikirwa ku giti cy’umusaraba. Ni uko ukiryamira ukisinzirira. Mu gihe umugome we kabone n’ubwo yagirwa umwere umutima we urara umucira urubanza, yarya ntibimuyoboke yanaryama akarara akanuye kandi adakora ak’ubuzamu.
Bavandimwe dusabe Yezu aduhe ingabire yo kumenya guha agaciro gakwiye buri kintu, kugira umutima ukunda, maze mu byo dukora byose tubashe gusobanukirwa no kwibanda ku butabera n’urukundo rw’Imana n’abayo kuko ari byo Imana idushakaho muri Kristu YEZU.
Padiri Anselimi MUSAFIRI


text:
Ibiranga / Inyungu
Kwiyubaka byoroshye
Kunanirwa-umutekano / kwikingira
Igisubizo cyihuse
Hybrid GDT na tekinoroji ya Diode
10/100/1000 Mbps na Gigabit Bihuje
Ikoranabuhanga ryihuta cyane
Kurinda Bi-Icyerekezo
Ikingira Ikingira hamwe
Gucomeka
HS2X-RJ45 nuruhererekane rwibikoresho byo gusohora amashanyarazi arenze urugero yatewe muri Ethernet Icyiciro 5.E na 6. Imiyoboro ya IEC 61643-21.Imiterere y'umurongo.
Bikwiranye no kurinda ibikoresho byitumanaho bihujwe numuyoboro wa Ethernet.Muri kamere yabo, bahura cyane ningaruka ziterwa nigihe gito (surges) zijyanye nibikorwa byubumenyi bwikirere.
■ Nta kwishyiriraho bisabwa.Ihuza neza nibikoresho bigomba gukingirwa hifashishijwe RJ45.
Kwinjiza / Ibisohoka: RJ45 (igitsina gore).
Kuboneka hamwe na Din-gari ya moshi itemewe.
Urupapuro rwamakuru
Ibipimo
Mbere: HS2XJ Ibyatanzwe hamwe no Kurinda Ibimenyetso Ibikurikira: HS2X-RJ11 Ibyatanzwe no Kurinda Ibimenyetso


text:
Ubuyobozi bw’intara y’Amajyaruguru buravuga ko mu mpera z’ukwezi gutaha nta muturage wo muri iyi ntara uzaba ugifite ubwiherero bufite umwanda.Ibi bije nyuma y’umwanda ukabije umaze igehe uvugwa mu bwiherero bw’abaturage n’utugari muri imwe mu mirenge igize amajyaruguru.
Ikibazo cy’umwanda uvugwa ukabije mu bwihero, cyakunze kuvugwa mu mirenge imwe n’imwe igize intara y’amajyaruguru.Iki cyaje gusa n’igifashe indi ntera ubwo umukuru w’igihugu Paul Kagame nawe yakigarutseho yibaza impamvu inzego z’ibanze zitakitaho by’umwihariko ahubwo zigakomeza kugarizwa n’umwanda.
Mu buryo bwo kugica burundu, intara y’amajyaruguru yihaye igihe cyo kuba cyaranduwe burundu, nkuko bishimangirwa n’Umuyobozi w’Itara y’Amajyaruguru Gatabazi Jean Marie Vianey.
Yagize ati “Ku itariki 30 z’ukwezi kwa cumi nabiri (Ukuboza),hari ibipimo twifuza ko bizaba byamaze kugerwaho.Twifuza ko nta muturage mu ntara y’Amajyaruguru uzaba utagifite ubwiherero.
Ku itariki 30 z’ukwezi kwa Cumi (Ukwakira)kuba nta muturage waba agifite ubwiherero bubi,ububi burakosorwa bukaba bwiza ariko, n’ubwiza n’uwutabufite na busa ni ukubakwa kuburyo twizera ko ku itariki 30 bizaba byashobotse.Ubu ba Meya bagiye gukora commitment y’uko bagiye kubyitwaramo kuko ni ingamba twaganiriyeho”.
Yungamo ati“Ikindi kandi hari abaturage badafite aho bukwiriye kujya nabyo hari urugamba rwogushakisha amabati n’ibindi bikoresho byafasha bariya baturage.Ndetse abaturage batishoboye ku bijyanye n’ubwiherero hagashakwa amabati bagafashwa”.
Umuyobozi w’Itara y’Amajyaruguru Gatabazi Jean Marie Vianey
Ikibazo cy’ubwihererero butujuje ibisabwa ni kimwe mu bibazo byakunze kugarukwaho muri iyi ntara y’amajyaruguru, icyakora iyi tariki itangwa na Gatabazi Jean Marry Vianey iramutse igeze ibibazo by’umwanda bivugwa byarakemutse byazahanagura icyasha tumwe mu turere twisize twisize kubera umwanda ukabije watuvuzwe mo.
Honore /MUHABURA.RW


text:
Nanga Abahutu
- Njyewe nanga abahutu, Njyewe nanga abahutu, Njyewe nanga ibihutu, kandi nanga ibyihuture rungano Ngo ugize ngo iki Mutaba? Mureke mbivuge ntuza we Intimba interetse umutima cyane, Mbabwire impamvu mbanga ye, Mureke mbivuge ntuza we Intimba interetse umutima cyane Mbabwire impamvu mbanze ye Njyewe nanga abahutu Banga ubwoko bwabo Bwo kuba abahutu ababozi Yee, aho ho turi kumwe Njyewe nanga abahutu Basuzugurana cyane Ngo aha baruta Abandi
- Bakanena Abandi bahutu Urumva ntu Njyewe nanga abahutu, Abahutu b’inda ndende Babandi b’ibisahiranda, Bakunda guhakwa Batunzwe no guhakirizwa rungano, Icyo hari uwakikugayira se? Abongabo niba mbanga ndamaze , Abongabo niba mbanga ndamaze, Imana tugira iwacu, Ni uko ari bake cyane rungano, Ni bake cyane abarindagiye… Imana tugira iwacu ni nk’uko ari bake cyane rungano, Njyewe nanga ibihutu, Njyewe nanga ibihutu, Bigendera inzira ubugari, Njyewe nanga ibihutu Ibihutu bidashishoza, Bitareba Bateranya bigatemana Bikegura, bikarwana intambara Bitazi imvano yayo rungano, Bakamarana Urumva atari ishyano koko?
- Njyewe nanga umuhutu, Umuhutu uhabwa icyicaro akica umuntu Kandi akica umuhutu rungano ,Yego ra ,Abongabo niba mbanga ndamaze Abongabo niba mbanga ndamaze ,Nanjye ndate…,yewe Imana tugira iwacu, Ni uko ari bake cyane rungano, Imana tugira iwacu, Ni uko ari bake cyane rungano, Intumva yabyaye intumva, umutisiga abyaye umusazi, Igihuru kibyaye igihunyira se rungano, Ukuri guca mu ziko ntigushye Kandi kuvugisha ukuri ntibyica umutumirano, Mwa bagabo mwe!!
- Mbwira abumva, Mbwira abumva, Ngwino wumve ,Mbwira abumva Ngwino wumve, Nda y’Imana mbambure imanzi Nda y’Imana mbambure imanzi rwa Kizima Njyewe nanga abahutu Ba bahutu batibuka Imipfireya Muramira Ngo bibuke urwo yapfuye Bibuke icyamwishe rungano Bibuke urwo yapfuye mwana wanjye Njyewe nanga abahutu Ba bahutu batibuka Mash… hariya i Nyanza Ngo bibuke urwo yapfuye Bibuke icyamwishe rungano, Bwa bwenge buke se! Njyewe nanga abahutu, Ba bahutu batibuka Ngo bibuke Nyagakecuru Mu Bisi bya Huye, Bibuke urwo yapfuye Bibuke icyamwishe rungano, Hari ubyibaza? Njyewe nanga abahutu, Ba bahutu batibuka, Ngo bibuke rya jambo rivuga ngo Duhere ruhande Twice … Hariya i Butare rungano!
- Njyewe nanga abahutu, Ba bahutu batibuka Rukara rwa Bishingwe, Basebya we na Ndungutse, Mu Ruhengeri rw’Umurera, Ngo bibuke icyabishe rungano, Yego koko mwana wanjye, Ba bahutu batibuka Rukara rwa Bishingwe, Ngo bibuke uko yamanitswe Basebya we na Ndungutse, Mu Ruhengeri rw’umurera Ngo bibuke icyabishe rungano Akagambane ka… Abongabo niba mbanga ndamaze Abongabo niba mbanga ndamaze Imana tugira iwacu Ni uko ari bake cyane rungano Imana tugira iwacu Abongabo ni bake cyane rungano Intumva yabyaye intumva,
- umutisiga abyaye umusazi, Igihuru kibyaye igihunyira se rungano, Ukuri guca mu ziko ntigushye, Kandi kuvugisha ukuri ntibyica umutumirano, Mwa bagabo mwe Mbwira abumva Ngwino wumve Mbwira abumva Ngwino wumve, Mbwira abumva Ngwino wumve Nda y’Imana Nda y’Imana mbambure imanzi rwa Kizima Nda y’Imana Nda y’Imana mbambure imanzi rwa Kizima Njyewe nanga abahutu Njye nanga abahutu Badashyira mu gisenge undi muhutu wabakoshereje
- Ngo bamuhanire iyo ngiyo, Ariko ubumwe bukomeze rungano, Ahubwo bagahogeraaaa, Njyewe nanga abahutu, Badashyira mu gisenge undi muhutu wabakoshereje, Ngo bamuhanire iyo ngiyo, Ariko ubumwe bukomeze rungano, Inda gusa, Abongabo niba mbanga ndamaze Abongabo niba mbanga ndamaze Imana tugira iwacu Ni uko ari bake cyane rungano Abongabo niba mbanga ndamaze Abongabo niba mbanga ndamaze Imana tugira iwacu Ni uko ari bake cyane rungano
- Njyewe nanga abahutu, Abahutu b’inda ndende Babandi b’ibisahiranda, Bakunda guhakwa yeee, Bakunda no guhakirizwa rungano, Njyewe nanga abahutu, Basuzugurana cyane Bumvaga baruta abandi Bakanena abandi bahutu rungano Hari unena nk’abo ra? Njyewe nanga abahutu Nanga ibyihuture rungano Njyewe nanga abahutu Abahutu b’inda ndende Babandi b’ibisahiranda Bakunda guhakwa yeee Bakunda no guhakirizwa rungano Njyewe nanga abahutu, Basuzugurana cyane Bumvaga baruta abandi Bakanena abandi bahutu rungano Hari unena nk’abo ra ? Njyewe nanga abahutu Nanga ibyihuture
- Njyewe nanga abahutu, Njyewe nanga abahutu, Njyewe nanga ibihutu Kandi nanga ibyihuture rungano Ngo ugize ngo iki Mutaba? Mureke mbivuge ntuza we Intimba interetse umutima cyane, Mbabwire impamvu mbanga Mureke mbivuge ntuza we Intimba interetse umutima cyane Mbabwire impamvu mbanga cyane


text:
INDWARA YA STROKE : IBIMENYETSO
Stroke ni indwara yadukira ubwonko, ikaba iterwa n’uko amaraso ajya mu bwonko ahagaze kugenda cyangwa agize impamvu iyabuza kugenda nk’ibisanzwe.
Muri iki gihe cy’iterambere ry’ikoranabuhanga, ubuvuzi nabwo bwateye intambwe ikataje rwose: kera umuntu yashoboraga kuba yari muzima mu kanya, mu kandi kanya akaba atakiri muzima, bamwe bati baramuroze, abandi bati ni ihembe rimwivuganye, abandi bati ni Nyabingi…nyamara byaje kugaragazwa n’ubuvuzi bugezweho ko byanashobokaga ko uwo bashakishiriza impamvu yamuhitanye yashoboraga no kuba azize indwara isanzwe, gukora nabi k’umubiri cyangwa se guhagarara k’ubwonko –ariyo moteri y’umubiri wose.
Muri iyi minsi, indwara ya stroke iri muri zimwe muri bene izi ndwara zifata gitunguro zikomeje kwivugana benshi! Ugasanga umuntu wagendaga yigenza, cyangwa se anatwaye ikinyabiziga agize atya yituye hasi arumye, cyangwa se ikinyabiziga yari atwaye gikoze impanuka, ugasanga umuntu yumye kera…hakavugwa byinshi, nyamara bikaza kugaragara ko ari ubwonko bwahagaze nyuma yo kubura amaraso, bityo umubiri wose ugahagarara gukora!
Ibi ntitubivugiye guhinyura ubuvuzi gakondo cyangwa se ko tutemera ko muri buri muco gakondo runaka haba harimo ‘amabanga’ yawo agendanye n’imibereho n’imyemerere ku buryo n’izo mpamvu zindi z’urupfu zishoboka cyane.
Icyo tugamije hano ni ugusangira n’abasomyi bimwe mu bimenyetso ushobora kwibonaho cyangwa se ukabibona kuri mugenzi wawe, maze ugashoka ukeka indwara ya stroke, cyane cyane ukirukankira kwa muganga udatindiganije kuko iyi ndwara ni icyago muri iki gihe gihitana benshi!
Stroke ni indwara yadukira ubwonko, ikaba iterwa n’uko amaraso ajya mu bwonko ahagaze kugenda cyangwa agize impamvu iyabuza kugenda nk’ibisanzwe.
Uku guhagarara kw’amaraso gushobora guterwa no kwifunga kw’imitsi y’amaraso (blood vessels. Vaisseaux sanguins) cyangwa se guturika kwayo. Icyo gihe, ibyo ureba, uko ugenda, uko uvuga ndetse n’uko utekereza byose birahinduka ntibibe bigikorwa mu buryo busanzwe. Hakurikiraho guta ubwenge.
Ibi biba bitewe n’uko ubwonko buba butakibona umwuka mwiza ‘oxygen, oxygene’ uhagije ndetse n’izindi ntungamubiri z’ibanze bukenera mu mikorere yabwo. Kuri uru rwego, uturemangingo tw’ubwonko dutangira gupfa.
Bimwe mu bimenyetso[2] by’imbuzi ku ndwara ya stroke.
- Kurwara umutwe udakira. Ni kenshi umuntu ashobora gukora cyane cyangwa se akananirwa, akaba yarwara umutwe ndetse yewe umutwe ushobora guterwa n’ubundi burwayi runaka mu mubiri umuntu ashobora kuba afite. Ariko nubona uhorana umutwe udakira kandi ukabona nta mpamvu uzi iwutera, uzagira amakenga maze wihutire kugana muganga.
- Kugira imbaraga nke mu maboko, ndetse ukanagira ibinya mu mubiri. Abantu bamwe na bamwe hari igihe bagira imbaraga nke mu bice bimwe na bimwe by’umubiri cyangwa se bakumva utuntu tumeze nk’udushinge tujomba ndetse n’ibinya mu mubiri. Mu gihe wumva bimeze bityo, jya ugerageza kuzamura amaboko uyarenze umutwe kugira ngo urebe niba agerayo. Niba strokeitangiye kuza rero, ukuboko kumwe gufite ikibazo cy’imyakura kuzahita kwimanura.
- Kwitiranya ibintu. Iyo iyi ndwara iri kukototera, utangira kwitiranya ibintu. Umuntu mugasanga muganira ntimwumvikane neza, akitiranya ibintu ndetse ukumva ibitekerezo atanga biterekeranye n’ikiganiro muri kugirana. Mu gihe ubonye umuntu umerewe utyo rero, ukwiriye kumugira inama cyangwa se kumufasha kwihutira kugana muganga, kuko icyo ni ikimenyetso cy’uko ubuzima bwe buri mu kaga.
- Ingorane mu kuvuga. Kuvuga bimwe bita kudidimanga bibaho kuri bamwe, ariko iyo wavugaga neza mu busanzwe ariko ugatangira kugenda uvuga udidimanga ijambo ridasohoka neza, gerageza gusubiramo ayo magambo, niwumva bitari gukunda neza uzakeke ko indwara ya strokeiri kukugera amajanja. Inama n’ubundi ni ugukora uko ushoboye ukagera kwa muganga hakiri kare.
- Kutagenda neza, ugatera intambwe ubona zitajyanye. Umuntu uri kwinjira muri iki kibazo, guhuza gahunda (coordination) biratakara, ukabona umuntu aragenda adandabirana, ubona atera intambwe zitajyanye. Impamvu yabyo ni uko ubwonko buba batangiye kugira ikibazo.
Hano twakomeje kwitsa ku ijambo ‘kujya kwa muganga’. Mu by’ukuri nta butabazi bw’ibanze umuntu yageragereza mu rugo kuri bene uyu murwayi, kuko indwara ifata ubwonko ni indwara ikomeye. Kujya kwa muganga rero ntibivuze ko niba ushobora gutwara ikinyabiziga usimbukira mu modoka cyangwa kuri moto, hoya ! none se ufashwe utwaye cyangwa wicaye kuri moto ? inama nziza ni ukwitabaza abandi, waba nta muntu uri hafi ugahamagara nimero z’intabaza ziba zaratanzwe-akenshi ziba zigizwe n’imibare mike muri buri gihugu, ku buryo buri wese azifata mu mutwe.
[1] Stroke. Avoir une attaque cérébrale.
[2] Healthystripes.com/health/articles/5 signs to know that a stroke is coming! This may save your life.


text:
Ntibisanzwe: Yiguriye isanduku bazamushyinguramo yishyura n’abazamuririra yapfuye/soma byose wiyumvire>>>>>>>>>>
Muri ubu buzima tujya tugira ibirori bitandukanye tukabyitegura bihagije kugira ngo bizagende neza, gusa kumva ko umuntu arimo gutegura umunsi w’urupfu rwe, atarwaye ntakindi kibazo afite ni inkuru idasanzwe,
Mu gihugu cya Kenya hari umugabo witwa Aloys utuye mugace kitwa Busia ubu yamaze kugura isanduku ndetse acukuza n’imva bazamushyinguramo arangije yishyura n’itsinda rinini rizamuririra umunsi azaba yapfuye,
Aba bantu yishyuye bakora imyitozo nibura kabiri mukwezi y’uburyo bazitwara mu muhango wo gushyingura Aloys ndetse n’uburyo bazamuterera ama saluti nk’umusirikare ukomeye nubwo we ari umu civile usanzwe.
Uyu mukambwe w’imyaka 87 y’amavuko yahuruje amahanga yose dore ko avuga urupfu ashize amanga ndetse yemeza ko mubintu agirira ubwoba rwo rutabamo, uyu mugabo yashatse abagore bane gusa muri bo asigaranye babiri, Aloys yabyaye abana 19 ubu bose ni abantu bakomeye muri iki gihugu cya Kenya ndetse abandi bibera muri Leta zunze ubumwe za America, bahora bamubaza impamvu yicukuriye imva ndetse bakamusaba kumugurira basi isanduku ihenze Ijyanye n’urwego rwabo.
Uyu musaza Aloys avuga ko impamvu yakoze ibi ashaka gutanga inyigisho mubantu yo kujya bakunda umuntu agihari ngo kuko akenshi usanga abana bibera iyo kure bakareka ababyeyi babo noneho ku munsi wo gupfa akaba aribwo baza murugo kugira ngo bereke abashyitsi ko ari umuryango wunze ubumwe,
Yagize ati: “ibi simbivuga kuko wenda njyewe n’abana banjye dufitanye ikibazo ariko hari inshuti yanjye byabayeho, abana biberaga kure apfuye bahita baza basana inzu neza kugira ngo abaturutse muri America batazicara mu ivumbi, nicyo cyatumye njyewe ntangira gutegura umunsi wanjye wa nyuma kugira ngo ntazanagora umuryango wanjye byinshi namaze kubyigurira.”
Aloys yasoje agira inama abagifite ababyeyi ko bajya babitaho no mugihe bakibabona kuko bizajya bibatera ishema no murupfu rwabo.
ITANGAZO
1.Ku bufatanye na Ngwino.com turamenyesha abantu bajya bakenera amakuru ajyanye n’akazi ko babana natwe ku rubuga rwa Whats’up banyuze hano (Whats’up)
2.Ubaye wifuza kwamamaza, ufite ikibazo, igitekerezo cyangwa se inyunganizi ku makuru tukugezaho watwandikira cyangwa ukaduhamagara unyuze kuri numero: 0736206687


text:
Iyi nkuru yanditswe ku itariki ya 12/10/2015
Abanyamakuru na bo bagomba kujya mu itorero?
Iki ni ikibazo bamwe bibaza, nyuma y’aho umuyobozi w’Itorero ry’igihugu Boniface Rucagu atangarije ikinyamakuru « Igihe » ko bari kunoza inyigo y’uburyo abanyamakuru bakorera ibitangazamakuru byo mu Rwanda bazajyanwa mu itorero mu gihe cya vuba.
Ibyo bikubitiyeho ko tariki ya 5 Ukwakira 2015, abahagarariye Ishyirahamwe ry’abanyamakuru mu Rwanda, n’Inama nkuru y’itangazamakuru basohoye itangazo rishishikariza abanyamakuru kwiyandikisha. Ese kuba bivuzwe n’izo nzego, hari andi mahitamo abanyamakuru bo mu Rwanda bafite yo kutabyitabira?
Ingaruka ni izihe ku batazaryitabira?
Boniface Rucagu avuga ko abanyamakuru batazaryitabira bazitwa ibigwari. Kwitwa gutyo ubwabyo, ni nde ushidikanya ko byanakurikirwa no kutakirwa neza nko mu gihe cyo gutara amakuru, … Kuba iyo gahunda iri mu murongo wa Leta ndetse n’uw’ishyaka rikomeye, rinari ku butegetsi, aho biroroshye ko abumva badakeneye iyo gahunda, bareka kuyitabira? Ese ubundi umunyarwanda ntiyari akwiye kuba ari we wihitiramo kuryitabira cyangwa kutaryitabira amaze kumva ibisobanuro by’icyo ryamwungura ? Mbere yo kureba icyo abantu babivugaho, hari icyo umuntu akwiye kubanza gusobanukirwa.
Itorero ni iki ?
Abategetsi b’Urwanda iyo basobanura iryo torero bahera ku gisobanuro cy’itorero ryahozeho mu muco wa kera. Ngo itorero rigira uruhare mu gutoza intore indangagaciro z’umuco nyarwanda, zikigishwa gukunda igihugu zigaca ukubiri n’umuco wo kuba ntibindeba kandi rikazibera isoko y’ubumenyi buzigirira akamaro mu mibereho yazo. Abinjiye mu itorero barahugurwa, baratozwa, bagasohoka ari intore.
Komisiyo y’Igihugu y’Itorero ni yo ifite inshingano yo kugenzura ishyirwa mu bikorwa rya gahunda y’Itorero no gukora ku buryo ibyiciro byose by’Abanyarwanda bihabwa amahirwe yo kwitabira Itorero. Ikinyamakuru « Igihe » kivuga ko hagati y’umwaka wa 2007 na 2012, Itorero ry’Igihugu ryahuguye intore 284.207 muri zo hakaba harimo abarimu, abanyamabanga nshingwabikorwa, abahinzi-borozi, abagize inzego z’abaturage zishinzwe kubungabunga umutekano ndetse na bamwe mu banyarwanda baba mu mahanga.
Mu ikubitiro, abantu bavuga ko ibyo bisobanuro ari byiza ariko abandi bakanongeraho kwibaza niba atari igikorwa kiboneraho n’uburyo bwo gucengeza no kureshya abanyarwanda ku ishyaka riri ku butegetsi ari ryo FPR Inkotanyi. Ibyo binatuma bamwe babona ko ari inzira yo kwigarurira imitima y’abanyarwanda uko yakabaye. Hari n’abibaza niba, uretse n’abanyamakuru, niba n’abandi batari bakwiye guhitamo ubwabo kwitabira cyangwa kutitabira iyo gahunda ku bushake bwabo. Icyo gikorwa ariko, gitegurwa mu magambo atigera agaragariza utaracyinjiramo ko hari aho gihuriye no gucengeza politiki n’amatwara y’ishyaka riri ku butegetsi.
Nyamara se ukuri ni ukuhe?
Nta gushidikanya ko ari igikorwa gifite aho gihuriye na politiki igenga igihugu muri iki gihe. Igisobanuro cy’intore, hari n’abagifata nk’abiyemeje gukorera byimazeyo no kwitangira ibikorwa byemezwa n’ishyaka riri ku butegetsi kuva muri Nyakanga 1994. Ijambo intore hari abataribonamo isura nziza muri iki gihe, kuko bamwe mu banyarwanda usanga bafata intore nk’abiyemeje kwifashishwa mu bikorwa byo kurwanirira iryo shyaka mu gahunda zinyuranye, zirimo kurifasha kurushaho gushinga imizi, kwigarurira no gucubya abatavugarumwe na ryo, n’ibindi. Aha ni ho bamwe bagira impungenge bibaza niba abantu batazagwa mu mitego nk’iyo mu bihe byashize, aho gukurikira no kumira bunguri, bikurikirwa no kwiroha mu bikorwa, ibyo ari byo byose, abantu badahawe umwanya wo gutekereza. Ngicyo igituma, bamwe mu banyarwanda bakemanga gahunda y’itorero n’intore. Abafite amakenga n’impungenge ko intore zishobora kubura rutangira ku buryo zakwiroha no mu bugizi bwa nabi bitewe no kumvira kurenze, kudakenga na rimwe, kwitiranya umwanzi cyangwa kubikora nkana, ese ntibakwiye ibisobanuro na gihamya ibahumuriza?
Hari abavuga ariko ko mu itorero higishwa gukunda igihugu, indangagaciro, umuco mwiza na kirazira. Aba bongeraho ko niba ibyo ibikorwa ari byiza bikwiye no gusesekara no ku banyamakuru. Bavuga ko niba iyo gahunda igenewe abanyarwanda bose, ngo nta mpamvu yatuma hagira abanyamakuru bibwira ko itabareba.
Nyamara mu Rwanda hari n’abanyamakuru bandi badakozwa ibyo kujya mu itorero. Urugero ni nk’umuyobozi w’ikinyamakuru « Great Lakes Voice » Robert Mugabe. Yabwiye « Igihe » ko atiyumvisha impamvu yakwitabira iyo gahunda kandi hari abayisohokamo, bakarenga bagakora ibikorwa bibi.
Ku rubuga rwa « facebook » Aldo Havugimana (umunyamakuru akaba n’umuyobozi wa Radiyo Rwanda) yabajije abantu niba hari itandukaniro riri hagati y’abanyarwanda n’abanyamakuru b’abanyarwanda kuri iriya gahunda yo kujya mu itorero. Uretse biriya bisobanuro by’abantu banyuranye bavuze uko babibona hejuru hano, umunyamakuru Ngendahimana Jean, we agira ati: « abanyamakuru ni abenegihugu nk’abandi banyarwanda, icyakora nta munyamakuru ukwiye kuvanga akazi ke na ‘political propaganda ». Akomeza avuga ko itangazamakuru rikwiye gukorana na leta ariko ntawe ukoresheje undi. Ati: « dukwiye kwigira ku mateka , kuko itangazamakuru rikorera ubutegetsi aho gukora kinyamwuga no mu nyungu z’abenegihugu bose tuzi aho ryatugejeje ahagana 1994 ».
Ngendahimana Jean aranibaza, abaza n’abandi ati: « ese uwo muntu we uzabahugura kuri kirazira n’indangaciro ni muntu ki? Umunyapolitike? We se ubwo yaba azifite? Arongera ati: « ntabwo gukweshoninga ‘policies’ zimwe na zimwe za leta ari sakirirego, ati: »iki gitekerezo cya Rucagu si kizima kuko nsanga kitarashyizwemo ubushishozi ».
Ikigaragara muri iki gikorwa gihamagaririra abanyamakuru kujya mu itorero ni uko abantu batakivugaho rumwe. Ntawamenya niba abanyamakuru bo mu Rwanda bazakitabira ku bwinshi. Hari abavuga ko niba abandi banyarwanda b’ingeri zose bakijyamo, ko ntawukwiye kugihezwamo ngo ni uko ari umunyamakuru. Ariko, abadatekereza nk’abo hari ikintu cy’ingenzi bibutsa cyazirikanwaho: ni uko umwuga w’itangazamakuru ukorwa neza iyo witaruye kwinjirirwa n’ibikorwa by’abanyapolitiki bihishe inyuma y’inyungu bwite cyangwa ibisa na byo. Bitabaye ibyo, nibura bikwiye kumvikana no kwakirwa neza ko guhitamo cyangwa kudahitamo kujya muri gahunda y’itorero nta kibi kirimo. Ubishatse akajyayo, utagiyeyo ntibifatwe nk’amahano, ikinegu cyangwa ngo bimugireho inkurikizi mbi. Ibi byafasha na Boniface Rucagu kumva ko ari ugutandukira kwita ibigwari abatitabiriye itorero ayobora, bikanamurinda kuzagera ubwo yibeshya agashishikariza abanyarwanda bose kwambara nka we no kwitwara nka we, kuko « kami ka muntu ni umutima we ».
Jean-Claude Mulindahabi


text:
Iyi serivisi yemerera umunyamahanga gusaba kwimura impushya cyangwa viza muri pasiporo ye nshya.
Kunoza serivisi bitwara iminsi 7 y’akazi, ikiguzi ni 18,050 Frw
Ibikenewe:
Ushobora gusaba iyi serivisi nta konti y’Irembo.
Pasiporo y’usaba igomba kuba yarabuze, yaribwe, yarangiritse, cyangwa yaracyuye igihe.
Usaba agomba kuba afite pasiporo nshya.
Uruhushya cyangwa viza by’usaba bigomba kuba bitaracyura igihe.
Imigereka itandukanywa n’ “impamvu yo gusaba”. Imigereka imenyerewe ni urwandiko rusaba, kopi ya pasiporo nshya, ndetse n’ifoto ya pasiporo ifite imbuganyuma h’umweru.
Usaba agomba kuba afite nomero ya telefone ikora, imeyili cyangwa byombi.
Kurikiza izi ntambwe zoroshye usabe kwimura Impusha cyangwa Viza
Gana www.irembo.gov.rw ahanditse Abinjira n’Abasohoka, ukande kuri Kwimura Impushya cyangwa Viza
Kanda kuri Saba
Uzuza Umwirondoro w’uruhushya cyangwa Viza ndetse n’ibijyanye n’icyemezo cy’urugendo.
Uzuza Umwirondoro w’usaba serivisi
Shyiraho imigereka yose isabwa maze ukande kuri Ibikurikira.
Genzura ko amakuru watanze ari yo, ushyiremo nomero ya telefone/imeyili, wongere ugenzure, maze ukande kuri Emeza.
Uhita uhabwa kode yo kwishyura (88….), kanda kuri Ishyura.
Usaba serivisi ashobora guhitamo uburyo bwo kwishyura: nta interineti (MTN, Airtel, cyangwa BK), cyangwa akishyura kuri murandasi (VISA cyangwa MasterCard). Ukeneye andi makuru ku kwishyura, kanda hano.
ICYITONDERWA: Nyuma yo kwishyura, usaba yoherezwa ubutumwa bugufi/imeyili bibyemeza. Iyo ibiro bishinzwe Abinjira n’Abasohoka (DGIE) byakiriye dosiye bikanayemeza, usaba serivisi asabwa kugana ibiro bya DGIE yahisemo kugira ngo ahabwe inyandiko nshya.


text:
Nubwo buri kintu kigira ubwiza bwacyo kikanagira ububi bwacyo, Kuba mu gufi bikundwa kugarukwaho kenshi, abantu babivuga mu buryo bumwe cyangwa ubundi. Ku buryo umwanya umuntu amara avuga ku muntu mugufi, iyo bigeze ku muntu muremure nta nkuru nyinshi aba afite amuvugaho. Akenshi ubona utuntu twose tw’umuntu mugufi wagira icyo utuvugaho.
Abagore bagufi bafite amahirwe menshi atagirwa n’abagore barebare, kuburyo akenshi wumva bari kwivuza ko bamera nkawe bati » Nibe nawe » Uyu munsi Ubumwe.com bwifashishije urubuga vudaf, mu gice cyarwo cy’imyidagaduro n’ubuzima bw’abantu, bwabateguriye amahiwe 10 abagore bagufi bagira atagirwa n’abagore barebare.
- Abagabo barabakunda
Abagabo b’ibisore bakunda kugaragaza ko barenze ku bagore babo cyangwa inshuti zabo z’abakobwa, mbese bikagaragarira buri wese ko umusore ariwe ufite imbaraga z’umubiri kuburyo afite ubushobozi bwo kurinda umukobwa bakundana.Ubushakashatsi bwagaragaje ko iyo ufite uburebure buri munsi ya metero 1 na 60, ufite amahirwe yo gukundwa n’umusore uwo ariwe wese, niyo waba ugeze mu myaka 42.
- Ushobora kurambura ibirenge byawe uko ubishaka n’aho waba uri hose.
Waba wicaye ahantu mu nama, waba wicaye ku byaba bategerereza abagenzi, waba uri ku kibuga cy’indege cyangwa mu ndege ugenda, ushobora kurambura amaguru yawe ukaruhuka uko ubikeneye kandi bikabonwa n’abantu bake cyane mwegeranye,n’ubibonye ntibimubangamire. Ahubwo abenshi bakunda kuvuga ko binagaragara neza.
- Kubona imyenda ntibibagora
Ahantu henshi bacuruza imyenda ahabona imyenda imukwiriye. Yaba mu masoko aciriritse cyangwa makuru.
- Inshuti ye y’umusore iba imuruta ubusore.
Kereka gusa umusore bakundana abaye akabije ubuto. Naho ubundi akenshi usanga umusore bakundana amurusha ubusore kandi ukabona bagaragara neza cyane yaba ku babareba, ndetse n’umusore bikamunezeza.
- Nta mwanya munini bafata.
Nta muntu baba babangamiye, kuko badafata umwanya munini. Ibintu byabo bakora babikorera mu kanya gato, kuko baba babasha gukwirwamo neza, ku buryo ntawe babangamira ababwira ko bamubyize.
- Ubuna ateye amabengeza
Umuntu wese aba ashaka kumuvugisha no kumwitaho, uba ubona ateye amabengeza, kuburyo n’abantu mu busanzwe ubona bacecetse cyangwa badashabutse, iyo bigeze ku bagore bato barabakurura nabo bakifuza kubitaho.
- Ibyago byo kwandura kanseri ni bike cyane.
Ikigo cy’ubushakashatsi ku ndwara ya Kanseri cyo muri Amerika (Cancer Epidemiology) cyagaragaje ko kanseri zitandukanye harimo iy’amabere, uruhu n’umurera ntanga ibyago byo kuyandura bigenda byiyongera inshuro zingana na 13% uko abantu bagenda barutanwa buri 10cm z’uburebure.
(8) Tu supportes moins bien l’alcool. Et c’est bien
Les blagues que les gens font sur ton talent incroyable à dandiner après seulement 2 verres de vin te dissuadent de devenir alcoolique.
(9) On te laisse toujours passé au premier rang
Ce qui fait que tu apparais toujours très bien sur les photos de classe.
(10) Tu as un budget savon moins élevé
Après tout, y a pas grand chose à laver hun !


text:
Uruhu rwawe n’ikintu kingenzi ku mubiri wawe kuberako nicyo kintu cya mbere kigaragarira abantu bose mbere y’ibindi byose niyo mpamvu ugomba kurwitaho cyane urubungabunga uko bikwiye.
Muriy’inkuru tugiye kugaruka kuburyo wabungabunga uruhu rwawe rugahorana itoto.
1.Gukoresha amavuta meza n’ibindi bijya kuruhu
Abantu benshi bakunda gukoresha amavuta batasuzumye neza niba ariyo y’ingenzi ku mubiri wayo cyangwa niba yujuje ubuziranenge.Abaganga n’inzobere ku rwara z’uruhu bakugira inama yo gukoresha amavuta cyangwa izindi ntugaruhu wasuzumye neza.
2.Kwirinda gukobora uruhu
Inama ya kabiri yo kubuhanga uruhu rwawe ni ukwirinda gukoresha ibintu bya rukobora nko kwirinda gukoresha inzembe ndetse n’ibyuma ugamije guharura uruhu.
3.Kurya neza
Inzobere mu mirire zikugira inama yo kurya imboga,imbuto ndetse ukarya n’amavuta akomoka ku bihwagwari kuko azatuma uruhu rwawe ruhorana itoto.
4.Kwirinda kujya ku izuba cyane
Ubushakashatsi bwagaragajeko imirasire y’izuba ityaye yangiza uruhu ikaba ya gutera Kanseri y’uruhu cyangwa igatuma uruhu rwawe ruhindura ibara.Rero umuntu agomba kwirinda imirasire y’izuba ikakaye.
5.Kunywa amazi menshi kandi asukuye
Abaganga ndetse n’impuguke mu buzima bahamyako kunywa amazi menshi kandi asukuye bituma uruhu rugira ubuhehere buturutse mu byuya umubiri uba wakoze.Ibi bigatuma uruhu ruhehera ndetse umubiri ugahumeka neza.


text:
Ubusanzwe kwiga ni ingenzi kandi buri munyeshuri asabwa gutsinda no gukora iyo bwabaga kugira ngo ashimishe amarangamutima ye mu gihe cyo gufata indangamanota. Mu by’ukuri hari inkingi akwiriye kwifashisha akabasha kugera ku ntego ze nk’umunyeshuri.
Binyuze mu butumwa bwacishijwe kuri Konti ya Twitter,
Minisiteri y’Uburezi, yakebuye abanyeshuri ibarangira inkingi 3 z’ingenzi
zishobora gutuma umunyeshuri atsinda. Ibi nibyo biranga umunyeshuri mwiza.
Umunyeshuri mwiza arangwa n’ibintu byinshi ariko hari
iby’ingenzi bishobora no kumufasha gutsinda amasomo ye cyane. Muri iyi nkuru
turifashisha ubutumwa bwa Minisiteri y’uburezi mu Rwanda, bwanyujijwe kuri Twitter tariki 22 Ugushyingo 2022, busaba abanyeshuri kugira ibyo bubahiriza mu
rwego rwo gukomeza gutsinda no kuba abanyeshuri beza.
NI IBIHE BINTU BY’INGENZI BIRANGA UMUNYESHURI MWIZA?
Mu bintu biranga umunyeshuri mwiza hagaragaramo ibimuturukaho, kuri we akaba ari imico ye yifitemo cyangwa akwiriye kwiga ariko bikaba biri muri kamere ye.
1.Kudasiba
ishuri
Mu by’ukuri, umunyeshuri mwiza ntabwo asiba ishuri
uko yiboneye. Birashoboka ko umunyeshuri ashobora gusiba ishuri kubera impamvu
yumvikana kandi yaganiweho hagati y’umubyeyi we cyangwa umurera ndetse n’umurezi
we, ni ukuvuga mwarimu cyangwa umuyobozi w’ikigo.
Umunyeshuri utagerera ku ishuri ku gihe, uyu munsi
akaza ejo agasiba, ntabwo abasha gufata neza ibyo abandi bize ku buryo bishobora
kuba imbarutso yo gutsindwa.
2.Gukurikira neza
Mwarimu mwiza wize uburezi cyangwa wabihuguriwe, asabwa gukoresha imfashanyigisho nyinshi kandi zifatika kugira ngo umwana abashe gukurikira kandi afate neza ibyo arimo kwigishwa uwo mwanya.
Mwarimu aba asabwa gukoresha uburyo bwose kugira ngo umwana atarambirwa ishuri ahubwo agire umwanya wo kuruhuka no gukomez gukurikira kuko biri mu bituma akurikira neza.
Iyo umunyeshuri yanze umuti akanga kumva bituma
adakurikira neza bikagira ingaruka mu masomo ye. Uyu mwana aba asabwa gushyira
hasi ibimurangaza byose, agaha umwanya ishuri ndetse akitoza guhanga mwarimu
amasomo.
3.Gusubiramo
amasomo
Mu by’ukuri umunyeshuri mwiza asubiramo amasomo ye. Ibi
biva ku bana bikajya no ku babyeyi kuko umwana abasha gusubiramo amasomo
afashijwe n’ababyeyi be mu gihe yatashye yaba ari ku ishuri mwarimu akuzuza
inshingano ze.
Kugira ngo umwana abashe gutsinda aba asabwa kwitoza
umuco wo gusubiramo amasomo ye.
Mu bindi byagaragajwe na Minisiteri y’Uburezi, harimo kwirinda kunywa inzoga no kugendera kure abashaka kuziguha.
Umwana ni ejo hazaza h’u Rwanda ni we ahazaza h’igihugu
akwiriye gufatwa neza no gutozwa ibizamufasha gutsinda amasomo ye.


text:
Ingo 190 zo mu turere twa Nyaruguru na Gakenke zarangwaga n’amakimbirane hagati y’abashakanye zirashimira Polisi zikorera muri utwo turere kuba yaragize uruhare rukomeye ngo zongere zibane neza.
Ibi byakorewe mu nama zitandukanye aho muri Nyaruguru Polisi yunze imiryango z’abashakanye zigera ku 100 n’izigera kuri 90 zo mu karere ka Gakenke
Mu buhamya bwabo, byagaragaye ko amakimbirane yabo yashingiraga ahanini ku kutumvikana ku mikoreshereze y’umutungo, ubusinzi no kutuzuza inshingano akenshi byagaragaraga ku bagabo.
Uwimaniduhaye Albert n’umugore we Mukamuliza Odeta, umwe mu miryango yunzwe mu karere ka Gakenke barashimira Polisi y’u Rwanda kuba yarabagiriye inama nziza bakongera kubana mu mutuzo nyuma y’imyaka igera kuri ibiri badacana uwaka bitewe n’isindwe rya Uwimaniduhaye .
Uwimaniduhaye yagize ati:”Nari nsanzwe nsesagurira umutungo w’urugo mu tubari, nataha ngakorera umugore twashakanye ihohoterwa mukubita cyangwa muhoza ku nkeke. Ubu mfashe imigambi mishya guhera uyu munsi”.
Cyari igihe cy’ibyishimo byinshi nyuma y’aho abashakanye babanaga mu makimbirane basabanye imbabazi, bakiyunga, bakanafata umwanzuro wo kutazabisubira ukundi, ahubwo bagaharanira iterambere ry’ingo zabo.
Inspector of Police (IP) Laurent Harerimana, Komanda wa Sitasiyo ya Polisi mu murenge wa Ruli muri Gakenke yashimiye iyo miryango imigabo n’imigambi bavanye aho agira ati:”Ukutumvikana kw’abashakanye bigira ingaruka mbi ku rubyaro rwabo ndetse no ku baturanyi”.
IP Harelimana yasoje abasaba kwirinda ikintu cyose cyabasubiza inyuma, intonganya n’umwiryane bikongera kurangwa mu ngo zabo.
Yanditswe na Ubwanditsi/Muhabura.rw


text:
Mu gihugu cy’ubushinwa,umusaza w’imyaka 75 yaratunguranye.Yaramaze iminsi myinshi arwaye Kanseri y’imihogo.Umuhungu we,Huang Mingquan yamumazeho iminsi itari mike amurwaje kugeza aho ashiriyemo umwuka,atagihumeka na gato.
Ibyo murimo ni ibiki?
Hari ku itariki ya 8 Mutarama uyu mwaka 2017 ubwo uwo musaza bamushyiraga mu isanduku (cerceuil)nyuma y’amasaha 2 gusa babonye ko yapfuye.Mu gihe abaturanyi bo muri ako gace ka Sichuan bari bashyuhiranye mu myiteguro yo gufasha umuryango kumushyingura no gutegura ifunguro ryo kumuherekeza(akagurube!),umusaza yaratabaje ati « Ibyo murimo ni ibiki? »
Wa musore yaje yiruka,ayoberwa ikibaye!Ibibazo byari byinshi.Ese ni ukumufungirana byatumye yongera kubona umwuka wo kuvuga?N’isanduku na yo yari hafi kuyikingura yose ayitera imigeri!Bamusohoyemo bamushyira ku gitanda.Uwari umurwaza ni we wagiye mu bindi bibazo byo kwisobanura.
Hari ibitirukirwa
Abantu ntibatangaye gusa baranatunguwe.Bamwe bibazaga niba ari umuhungu wari warambiwe, agashaka kumuhamba ari muzima ariko akibagirwa gufunga isanduku ngo ayihamangire, cyangwa niba nta bibazo bari bafitanye,agashaka ko birangirira aho!
Abandi bo basanga umuco ukwiye guhinduka,ntibirukire guhamba ngo ni uko ntawe urarana umupfu mu nzu.Iyo nkuru y’umushinwa wapfuye akazuka yatumye ako gace k’igiturage kamenyekana ari nako abayobozi bibutsa abaturage ko hari ibintu bitirukirwa,cyane cyane ibijyanye n’ubuzima,iyo bitaremezwa na muganga.
By P.B


text:
Mu gihe bamwe mu batuye Akagari ka Ruyanza mu Murenge wa Nyarubaka Akarere ka Kamonyi, basaba ubuyobozi bw’ako karere kubagezaho amazi meza, kuko bakoresha ayo bagombye gusaba umugiraneza wayazanye ngo amufashe mu bikorwa bye by’ubuhinzi n’ubworozi, na yo bakayabona babanje gukora urugendo rutari ruto, ubuyobozi bw’Akarere ka Kamonyi burabizeza ko icyo kibazo kiri gushakirwa igisubizo kirambye.
Bati “ amazi dukoresha ubu ni ayo umugiraneza wayizaniye ngo ajye ayakoresha mu bikorwa bye bya buri munsi witwa kereti, hari ayo twahoranye ariko tuza kuyoberwa impamvu bayafunze tutakiyabona, turasaba ubuyobozi ko bwadufasha kubona amazi meza kandi hafi, kuko nariya dukoresha ashobora kuyatwima tukangara”.
Tuyizere Thadée Umuyobozi w’Agateganyo w’Akarere ka Kamonyi aravuga ko yihanganisha abo baturage, ariko akanongeraho ko igisubizo ku kibazo cy’amazi mu bice bitandukanye by’Akarere ka Kamonyi harimo n’Umurenge wa Nyarubaka aba baturage babarizwamo, kiri gushakirwa igisubizo hifashishije imiyoboro minini y’amazi iri muri ako karere.
Ati “ikibazo cy’abo baturage turakizi kandi ntabwo ari ikibazo kiri muri Nyarubaka gusa, kuko hari n’indi mirenge itandukanye itaragerwamo amazi, gusa turi kuvugana n’abafatanyabikorwa kugira ngo turebe uko twashakira umuti urambye icyo kibazo”.
Abo baturage nyuma y’uko amazi bari bafite aje gupfa bikaba bimaze igihe kitari gito batarongera kugezwaho amazi meza, bavuga ko amazi bakoresha bayasaba umugiraneza wayakoze kugira ngo amufashe mu bikorwa bye by’ubuhinzi n’ubworozi.
Leta iteganya ko kugeza mu mwaka wa 2024, abaturage bose bazaba bagejejweho n’amazi meza ku kigero cya 100%.
Ubuyobozi bw’Akarere ka Kamonyi, butangaza ko abatuye aka karere bagerwaho n’amazi meza bari ku gipimo cya 78.2%, ibintu bisaba ko hashyirwamo imbaraga kugira ngo uwo muhigo ako karere kazabashe kuwugeraho uko bikwiye.
Eric Habimana


text:
Kandama Jeanne na Alice Dusabimana
Nyuma y’uko abantu bamaze igihe kinini muri gahunda ya ‘‘Guma mu rugo’’, yatewe n’icyorezo cya coronavirus (COVID-19), abagore bavuga ko imirimo yabo yari yariyongereye, nubwo mu busanzwe itajya ihabwa agaciro.
Umugore twise Mariya Mutumwinka, kuko atashatse ko imyirondoro ye itangazwa, yavuze ko umugabo we yamutaye we n’abana ubuzima burabakomerera, bigera aho ajya yohereza abana kurya mu baturanyi.
Ati “Mba mu nzu nkodesha kandi mfite abana batanu, twaryaga ari uko njye n’umugabo twakoze ibiraka, muri icyo gihe twagombaga kugaburira abana bacu, kandi murabizi nta kazi kakorwaga kuko ntawavaga mu rugo, umugabo abonye bigiye gukomera yaradutaye’’.
Byageze aho, nabonaga amasaha yo kurya ageze nkohereza abana ngo bajye gusura mu baturanyi, kugira ngo baryeyo, njye nkemera inzara ikanyica”.
Bitewe ni uko birirwaga mu rugo, bamwe inshingano z’akazi bazivanze n’iz’urugo, bibatera imvune. Hari abagabo bataye abagore babo, mu rwego rwo guhunga inshingano.
Nkuko abaturage bamwe babivuga, ‘‘Guma mu rugo’’ yatumye ubuzima bukomera, ku buryo abaryaga ari uko baciye incuro, bavuga ko inzara yari igiye kubahitana. Usibye abo, hari n’abagore batawe n’abagabo babo, nyuma y’uko babonye ubuzima bugiye kubakomerana.
Si kibazo cy’inzara gusa abagore bahuye nacyo, kuko hari n’abavuga ko imirimo bari bafite yiyongereye, bitewe n’uko ibyo bakoraga ku kazi babikoreraga mu rugo, bakabifatanya n’inshingano zo mu rugo.
Mariya Mutumwinka kimwe na Mukantwari Drocella, avuga ko icyo gihe yitaga ku bana be ndetse n’umugabo, ati “Mu gihe cya Guma mu rugo, akazi nagakoreraga mu rugo byari bigoye kubera ko nabaga ndi kumwe n’abana, nta mukozi wo mu rugo nari mfite byansabaga ko ndangiza akazi, nkakora n’ako mu rugo, nkabatekera, nkabakarabya, nkanabafurira’’.
Ati ‘‘Icyo gihe nabikoraga njyenyine, umugabo wanjye aryamye, kandi nawe yashakaga ko mwitaho”.
Abagore bamwe bashinja abagabo babo kubatererana mu bihe bya ‘‘Guma mu rugo’’. Aho bamwe babatanye abana, abandi ntibabafashe imirimo yo mu rugo. Ibyo bituma abagore, bavuga ko na n’ubu bagifite imvune, iyo mirimo yabasizemo.
Ubushakashatsi ku ihame ry’uburinganire, habajijwe abagabo ku kijyanye n’uwaba afite inshingano zo kwita ku mwana hejuru ya 70 %, bavuze ko ari iz’abagore, abagore na bo bavuga ko ari inshingano z’umugore na bo hejuru ya 90%, bityo ari abagabo ari n’abagore bose haracyakenewe, ko bahindura imyumvire ku birebana n’ihame ry’uburinganire.
Rutayisire Fidèle Umuyobozi Mukuru wa RWAMREC (Rwanda Men’s Resource Center) yagize ati: “Ihame ry’uburinganire ntirirumvikana neza ku buryo bushimishije”.
Abagore baracyakora imirimo idahabwa agaciro. abagabo bagomba gufata iya mbere mu guhindura imyumvire yabo,bagomba kuzuzanya n’abagore kugira ngo bubake umuryango utekanye.


text:
Insanganyamatsiko:
«UKARISTIYA: ISOKO Y’UBUZIMA, IMPUHWE N’UBWIYUNGE»
Basaserdoti, Bihayimana, Bakristu bavandimwe,
Mwese mbaramukije mbifuriza ineza n’amahoro bikomoka ku Mwami wacu Yezu Kristu. Nk’uko mubyibuka, mu mwaka ushize ku matariki 13-20 Nzeri 2020 i Budapest muri Hongariya hari hateganyijwe kuzabera Ikoraniro Mpuzamahamga ry’Ukaristiya (Congrès Eucharistique International). Kubera ibihe bitoroshye isi irimo byatewe n’icyorezo cya Covid-19, iryo Koraniro ryimuriwe muri uyu mwaka ku matariki ya 5-12 Nzeri 2021. Iryo Koraniro Mpuzamahanga ry’Ukaristiya rizaba ari irya 52 kuva aho amakoraniro nk’ayo yatangiriye kubaho mu mwaka w’1881. Ikoraniro nk’iryo riba buri myaka ine, ritumijwe na Papa kandi rigasozwa na we ubwe cyangwa intumwa ye yihariye.
Ni muri iyo njyana muri uyu mwaka wa 2021 hateganyijwe Ihuriro ry’Ukaristiyarya mbere rizaba mu rwego rw’Igihugu cyacu i Kigali ku matariki ya 15-18 Nyakanga 2021. Muri Diyosezi yacu ya Gikongoro tuzakora Ihuriro ry’Ukaristiya ku itariki ya 3-6 Kamena 2021. Insanganyamatsiko tuzagenderaho ni ya yindi yemejwe mu rwego rw’Igihugu: «UKARISTIYA: ISOKO Y’UBUZIMA, IMPUHWE N’UBWIYUNGE» (Reba Zab 87, 7). Mbere yo kubagezaho uburyo tuzarihimbaza muri Diyosezi yacu, reka mbanze mbabwire mu magambo avunaguye ibirebana n’Ikoraniro Mpuzamahanga ry’Ukaristiya, ari na byo irya Diyosezi yacu rizashingiraho.
1. Ikoraniro mpuzamahanga ry’Ukaristiya ni iki?
Ikoraniro Mpuzamahanga ry’Ukaristiya ni ihuriro ry’abakristu, abihayimana n’abalayiki, bagamije gukora iyogezabutumwa binyuze mu myitozo nyobokamana iganisha kuri Ukaristiya Ntagatifu. Ni uburyo bw’iyogezabutumwa, maze koko ibyishimo n’imibabaro y’isi Kiliziya ikabigira ibyayo, ibishyiramo urumuri n’ubuzima bya Yezu Kristu Umukiza w’abantu bose. Icyo Ikoraniro rigamije cyane cyane, ni ugufasha abantu kurushaho kumenya no gukunda Nyagasani Yezu Kristu Umwami wacu mu Isakramentu ry’Ukaristiya, ari naryo zingiro ry’ubuzima bwa Kiliziya n’iremezo ry’ubutumwa bwayo bwo kugeza umukiro kuri bose. Ikindi Ikoraniro ry’Ukaristiya rigamije niugutuma abantu barushaho gucengerwa n’ibanga ry’Ukaristiya mu mpande zaryo zose, guhera mu kuyihimbaza mu Misa Ntagatifu kugeza ku cyubahiro n’ubuyoboke tuyigaragariza ahatari mu Misa.
2. Incamake y’Amateka y’ikoraniro ry’ukaristiya
Igitekerezo cyo gushinga Ikoraniro ry’Ukaristiya cyavukiye mu Burayi bw’Uburengerazuba, ahagana mu mwaka w’1870. Abagize icyo gitekerezo bari bagamije gufasha abantu kurushaho gucengera no gutungwa n’ubukungu bw’Ukaristiya no kurwanya imyitwarire y’ubupagani yatutumbaga muri iyo myaka. Uwari ku isonga ry’ubwo bukangurambaga ni umulayiki w’umufaransa witwa Emilie Marie Tamisier (1834-1910). Ibyo kandi yari abishyigikiwemo n’abajyanama be ba roho, cyane cyane Padiri Pierre Eymard (1811-1858), hamwe na Musenyeri Gaston wa Ségur (1820-1880), ndetse n’abandi basenyeri bo mu Busuwisi no mu Bubiligi. Muri ibyo bihe, Musenyeri Gaston yakoze ubushakashatsi, maze akora urutonde rw’ahantu hatagatifu hose habereye ibitangaza bishingiye kuri Ukaristiya mu Bufaransa, maze ashishikariza abantu kuhakorera ingendo. Ibyo byatumye ingendo nyobokamana ziyongera kandi zirushaho kwitabirwa na benshi.
Nibwo wa mulayiki Emilie Tamisier, ubwe, asabye ko habaho Ikoraniro ry’Ukaristiya ku buryo bwemewe na Kiliziya yose. Nuko ashyigikirwa n’abantu benshi bari baramaze kuryoherwa n’ingendo nyobokamana. Ntibyatinze maze iyo nkuru igera i Roma, nuko Papa wariho icyo gihe, Leo XII, ntiyazuyaza mu gushyigikira igitekerezo cya Emilie Tamisier; agishimangira mu rwandiko rwe rwo ku wa 27 Mata 1879.
Ikoraniro rya mbere ry’Ukaristiya ryabereye mu mujyi wa Lille mu Bufaransa, ku matariki 28-30 Kamena 1881, rifite insanganyamatsiko igira iti: «Ingoma nkoranyambaga ya Kristu». Iryo koraniro ryitabiriwe n’abantu barenga 8000, bavuye mu bihugu bitandukanye by’Uburayi no muri Amerika y’Amajyepfo. Muri iryo huriro, inyigisho zateguwe zagarukaga kugusubiza Imana umwanya wayo mu buzima bwa sosiyete y’icyo gihe, kuko ubupagani bwari bumaze kuyigarurira. Mu mpera y’iryo koraniro, hashyizweho Komite ishinzwe gutegura andi makoraniro azakurikiraho.
Bigitangira, ihuriro ryabaga buri mwaka. Nyuma biza guhinduka bitewe n’ukwiyongera kw’abantu ndetse n’ubwitabire bw’ibihugu bya kure. Nuko buhoro buhoro, ikoraniro rirenga imipaka y’Uburayi. Ni kuri ubwo buryo mu mwaka w’1893 ryabereye i Yeruzalemu; muri 1910 ribera i Montréal muri Kanada. Mutagatifu Pio X ni we mu Papa wa mbere witabiriye Ikoraniro ry’Ukaristiya. Ryari ribaye ku nshuro ya 16, ribera i Roma, mu mwaka w’1905.
Kenshi na kenshi, Ikoraniro ry’Ukaristiya ryahuzwaga n’ikintu runaka bizihizaga muri Kiliziya, haba ku rwego rw’isi cyangwa ku rwego rwa Kiliziya mu gihugu iki n’iki. Ni muri urwo rwego mu w’1930, ikoraniro ryabereye i Karitaje muri Tuniziya, bizihiza isabukuru y’imyaka 1500 mutagatifu Agusitini abaye umwepisikopi aho i Karitaje; mu w’1932 nabwo ikoraniro ryabereye i Dublini bibuka imyaka 1500 umwogezabutumwa Patriki yari amaze ageze mu gihugu cya Irlande.
Mu myaka ya nyuma y’ikinyejana cya makumyabiri, Amakoraniro y’Ukaristiya yagiye ayoborwa n’abapapa ubwabo. Rimwe ryabereye i Bombayi mu Buhinde muri 1964, irindi ribera Bogota muri Kolombia mu 1968 ayoborwa na Papa Pawulo VI. Iryabereye i Nairobi muri Kenya mu 1985, Seoul muri Koreya y’Amajyepfo mu 1989 na Seviye muri Esipanye mu 1993 yayobowe na Papa Yohani Pawulo II. Aha i Seviye ni ho Papa yatangarije ko icyicaro cy’Ikoraniro Mpuzamahanga ry’Ukaristiya ari i Wroclaw (soma Forokalafu) muri Polonye.
Kugeza ubu, amakoraniro mpuzamahanga y’Ukaristiya ategurwa na Komite yashyizweho na Papa, ishinzwe Ikoraniro Mpuzamahanga y’Ukaristiya, yashinzwe mu mwaka w’1979, ikaba igizwe n’abihayimana n’abalayiki.
4. GAHUNDA Y’IKORANIRO RY’UKARISTIYA MURI DIYOSEZI YACU
Basaserdoti, Bihayimana, Bakristu bavandimwe,
Nk’uko nabivuze haruguru, u Rwanda ruri kwitegura guhimbaza Ikoraniro ry’Ukaristiya ku nshuro ya mbere. Ku munsi mukuru wa Kristu Umwami wa 2019, Inama y’Abepiskopi yanditse urwandiko rwihariye rutangaza ku mugaragaro ihimbazwa ry’Ikoraniro ry’Ukaristiya mu Rwanda. Abepiskopi bakurikije umwihariko wacu nk’abanyarwanda mu mateka twihariye no mu rugendo twagenze kandi tugikomeza, bahisemo insanganyamatsiko igira iti: «UKARISTIYA: ISOKO Y’UBUZIMA, IMPUHWE N’UBWIYUNGE». Abepiskopi basanze kandi ari byiza ko guhimbaza Ikoraniro ry’Ukaristiya mu rwego rw’igihugu, byabanzirizwa kandi byashingira ku bikorwa bizagaragara muri buri Paruwasi, bitegura ihuriro rizahimbazwa mu rwego rwa buri Diyosezi ku buryo ibyo bizaba byarateguwe n’urugendo nyarwo rwo kwivugurura no guhugukira Ukaristiya Ntagatifu.
Ku rwego rwa Diyosezi yacu ya Gikongoro, ndabona bizaba ngombwa ko urwo rugendo rwakorwa hazirikanwa muri buri Paruwasi ingingo imwe buri cyumweru idufasha kwicengezamo no gushyira mu bikorwa iriya nsanganyamatsiko. Urwo rugendo ruzakorwa mu byumweru bitatu. Ku cyumweru tariki 23 Gicurasi 2021, kuri Pentekosti, tuzazirikana ingingo igira iti: «Ukaristiya ni isoko y’ubuzima»; ku cyumweru tariki 30 Gicurasi 2021: «Ukaristiya ni isoko y’urukundo n’impuhwe », naho ku cyumweru tariki 6 Kamena 2021, ku munsi Mukuru w’Isakramentu Ritagatifu, tuzirikane: «Ukaristiya: isoko y’ubwiyunge». Inyigisho zizifashishwa mu maparuwasi no mu zindi nzego z’iyogezabutumwa za diyosezi zizashimangire izo ngingo.
Nishimiye kandi kubagezaho gahunda izakurikizwa mu guhimbaza Ikoraniro muri Diyosezi yacu:
- Mu minsi ishize twaboherereje «Isengesho ry’Ikoraniro ry’Ukaristiya» riteganyijwe kuvugwa mu Misa no mu yandi makoraniro yose y’abakristu. Iryo sengesho ryageze mu maparuwasi yose, kandi ndizera ko abakristu bamaze kurimenya, ryaterwa bakaryikiriza neza badategwa.
- Mu rwego rwa Diyosezi hateganyijwe iminsi itatu ikurikirana izakorwamo ibijyanye n’Ihimbazwa ry’Ikoraniro ry’Ukaristiya. Iyo minsi ni amatariki ya 3, 4, 5 na 6 Kamena 2021. Izakorwamo ibi bikurikira:
- Ku wa Kane tariki ya 3 Kamena hazaba ikiganiro kigenewe abapadiri ku birebana n’uburyo bunoze bwo gusoma Misa.
- Ku wa Gatanu tariki ya 4 Kamena hazaba ibiganiro bigenewe abapadiri, abihayimana, abakristu bajijutse (intellectuels) bo muri Diyosezi. Ibyo biganiro bizibanda ku gusobanura kamere y’Isakramentu ry’Ukaristiya, habemo n’ubuhamya kuri Ukaristiya.
- Ku wa Gatandatu tariki ya 5 Kamena hazaba Ikoraniro ry’Ukaristiya mu rwego rwa Diyosezi yacu. Uwo munsi hazaba Igitambo cya Misa kizakurikirwa n’Itambagizwa ry’Isakramentu Ritagatifu. Bizabera kuri Katedrali ya Gikongoro.
- Ku Cyumweru tariki ya 6 Kamena, Umunsi mukuru w’Isakramentu Ritagatifu uzizihizwa mu maparuwasi yose nk’ikimenyetso cyo kugeza muri Paruwasi imbuto z’Ikoraniro ry’Ukaristiya mu rwego rwa Diyosezi.
- Mu rwego rwa Paruwasi hateganyijwe kuzabera amahugurwa agenewe abahereza ba Misa, abasomyi b’Ijambo ry’Imana, abagabuzi b’ingoboka b’Ukaristiya, abayobozi b’Imiryango y’Agisiyo Gatolika, abayobozi b’amakorari, itsinda ry’abantu bajijutse (les intellectuels) barimo abarimu b’iyobokamana mu mashuri abanza, ayisumbuye n’ay’imyuga, abayobozi b’ibigo by’amashuri, n’abandi. Muri ayo mahugurwa hazibandwa cyane ku birebana na katesheze isobanura Ukaristiya Ntagatifu, hatangwe n’ubuhamya.
- Buri Paruwasi ikwiye kugaruka kuri wa muco mwiza wo kugira umunsi wihariye kandi uzwi na bose wo gushengerera Isakramentu Ritagatifu kuri Paruwasi nyirizina.
Basaserdoti, Bihayimana, Bakristu bavandimwe, mu gusoza ubu butumwa, ndabashishikariza kwitabira ibikorwa byose bizabafasha muri urwo rugendo rwo kwivugurura no guhugukira Ukaristiya Ntagatifu. Muzitabire gukurikira inyigisho n’ibiganiro mbwirwaruhame bisobanura ibanga ry’Ukaristiya, ndetse n’ubuhamya ku mbuto z’Isakramentu ry’Ukaristiya mu buzima no mu mibanire yacu. Nsabye abapadiri bakuru kuzangezaho raporo y’uko ihimbazwa ry’Ikoraniro ry’Ukaristiya ryagenze muri buri Paruwasi. Hari ibyo mbararikiye kwitaho ku buryo bw’umwihariko:
- Abakristu bose, y’umwihariko abana n’urubyiruko nibagaruke ku muco wo gusûura kenshi Yezu mu Ukaristiya (visite au Saint Sacrement).
- Abayobozi b’amaparuwasi nibarusheho kwita kuri gahunda yo kugemurira Isakramentu abarwayi, abasaza n’abakecuru batagifite imbaraga zo kugera ahabera Misa.
- Abakristu nibitabire kujya bajya mu Misa ku Cyumweru no ku minsi mikuru yategetswe na Kiliziya; abapadiri nabo, mu nyigisho batanga, bibande cyane kuvuga Ukaristiya Ntagatifu muri ibi byumweru bitatu bidutegurira kwizihiza Ikoraniro ry’Ukaristiya.
- Caritas ya Paruwasi, iya Santarari n’iy’Umuryangoremezo zikwiye kugaragaza imbuto y’impuhwe ikomoka ku mutima wa Yezu bafasha abakene batoranyijwe.
- Nimutangire hakiri kare mutegure abazahagararira amaparuwasi n’amasantarari mu Ihuriro ry’Ukaristiya rya Diyosezi rizaba ku wa 5 Kamena 2021; n’abazahagararira amaparuwasi mu kwizihiza Ikoraniro ry’Ukaristiya ku rwego rw’Igihugu ku matariki ya 15-18 Nyakanga 2021.
- Abahanzi n’abasizi namwe nimugire icyo mugaragaza mwifashishije impano mwahawe, maze musingize Yezu uri mu Ukaristiya.
Bavandimwe, nshoje mbifuriza kugira uruhare mu guhimbaza neza iri Koraniro ry’Ukaristiya. Mwese rizababere akanya ko kwivugurura no kunagûra ibyo mwaba mwararangaranye kandi ari byo bijishe ubuzima bwacu: duhimbaze Igitambo cya Misa tuzi uwo turi kumwe na we, tumushengerere tumuganiriza mu mutima wacu kandi tumutura igihugu cyacu n’abakiyobora, kugira ngo ubwitange bw’abenegihugu, hamwe n’ubw’ababayobora mu nzego zitandukanye, zaba iz’iyobokamana n’iza politiki, busarure imbuto z’ubutabera, amahoro n’ubusabane nyakuri, maze igihe cyose no muri byose hasingizwe Yezu Kristu mu Isakramentu Ritagatifu ry’Ukaristiya.
Umubyeyi Nyina wa Jambo nabere buri wese muri mwe hamwe n’imiryango yanyu, inyenyeri iyobora, abageze kuri Yezu Kristu Umukiza!
Bikorewe ku Gikongoro, ku wa 9 Gicurasi 2021
+Selestini HAKIZIMANA, Umwepiskopi wa Diyosezi ya Gikongoro
sé


text:
Abasora bo mu Ntara y’Amajyepfo, basabye ko hubakwa indi mihanda kuko ubucucike bw’imodoka burimo butuma bakoresha amasaha 2 kugera mu Mujyi wa Kigali. Iki cyifuzo cyo kwagura umuhanda uhuza Umujyi wa Kigali n’Intara y’Amajyepfo, bakibwiye inzego zitandukanye za Leta. Bamwe mu basora banahawe igihembo ko basora ku gihe kandi neza.
Umushumba wa Diyosezi ya Kabgayi, Musenyeri Mbonyintege Smaragde avuga ko ubusanzwe bakoraga urugendo rw’iminota 50 kugirango bagere iKigali.
Mbonyintege akavuga ko kubera imodoka nyinshi z’ikamyo zitwara kariyeri n’imicanga, bizivanye mu Majyepfo, zituma bahagarara igihe kinini mu muhanda, bakinjira mu Mujyi wa Kigali nyuma y’amasaha arenga 2.
Yagize ati ”Kuva iMuhanga ujya iKigali ugakoresha amasaha 2 ni igihombo ku bacuruzi no kuri Leta, ababishinzwe bashaka igisubizo kuko biradindiza imikorere ku bikorera.”
Musenyeri yavuze ko kwagura umuhanda, byagombye kwihutishwa bigashyirwa mu bikorwa mu gihe cya vuba.
Yavuze ko iyo abacuruzi bakoresheje igihe kinini bajya cyangwa bava kurangura bigira ingaruka ku musoro batanga.
Guverineri w’Intara y’Amajyepfo Kayitesi Alice avuga ko ikorwa ry’umuhanda Ngoma, Bugesera, na Nyanza ari kimwe mu gisubizo kizatuma ubucucike bw’imodoka nyinshi zakoreshaga umuhanda wa Kigali n’Amajyepfo zitaba nyinshi.
Kayitesi yavuze ko hari n’umuhanda Rugobagoba, Mukunguli na Kinazi ugiye gukorwa kuko imodoka zitwara kariyeri mu Karere ka Kamonyi na Ruhango, ariwo zikunze gukoresha.
Ati:”Tugiye kubikoraho ubuvugizi kuko ni igitekerezo cyiza, gusa uko igihugu kigenda kibona ubushobozi, imihanda isigaye izakorwa bigabanye ubucucike bw’ibinyabiziga byakoreshaga umuhanda umwe gusa wabahuzaga n’ Umujyi wa Kigali.”
Komiseri Mukuru w’Ikigo cy’imisoro n’amahoro Bizimana Ruganintwali Pascal yavuze ko hamaze gukorwa byinshi, ko ibyagezweho babikesha imyumvire myiza y’abasora kuko ubwiyongere bw’abasora bushimishije ushingiye uko imyaka igenda isimburana.
Yagize ati “Iyo tureba uko abantu bitabira gusora bibwirije biradushimisha cyane.”
Komiseri Bizimana yavuze ko hari itegeko riri hafi gushyirwaho umukono, rizagenera abaguzi bagira umwete wo kwaka inyemezabuguzi ya EBM, amafaranga y’umusoro ku nyongeragaciro bazaba batanze.
Intara y’Amajyepfo yakusanyije miliyari 44,54% mu mwaka wa 2020-2021.
Ukeneye kwamamaza! Gusobanuza! Gutanga amakuru? Hamagara 0788772818
MUHIZI ELISÉE
UMUSEKE.RW/Amajyepfo


text:
Muri iyi minsi ubwigunge ni icyorezo gikomeje kuyogoza imbaga y’abantu aho
usanga umuntu adakeneye gusabana n’abandi ahubwo akaba nyamwigendaho, ahanini usanga uburere umuntu yahawe akiri muto aribwo bubigiramo uruhare. Ubuzima bwo kwitarura abandi no gukunda kuba wenyine, nibwo Jen yabayemo ariko nyuma Yesu yaje kubimukiza.
Jen akiri umwana, mu gihe abandi bana babaga bari mu kibuga bakina, baramuhamagaraga ngo bakinane akanga ahubwo akiyicarira wenyine kuko yumvaga afite isoni zo kubegera.
ubwo yari ageze mu gihe cy’ubugimbi, yakomeje kuba umuntu uhangayitse, udasabana n’abandi ariko inkomoko y’imyitwarire ya Jen yaterwaga n’uko yakuriye mu rugo rurinzwe cyane aho atabashaga guhura na’abantu b’ahandi ahubwo kwidagadura kwe kwari ugusoma ibitabo no kureba video.
Mu gihe yari ageze mu mashuri yisumbuye, Jen yahahuriye n’abantu beza bamufashije kumenya inzira y’urukundo rw’Imana kandi k’ubw’ubuntu bwayo yabashije gukizwa ndetse abona imbaraga zo gusabana n’abandi kandi ajya mu itorero, aba umucuranzi wa guitar mbese yahabonye umunezero yaburiye ahandi hose.
Jen akimara kugera mu itorero yahabonye incuti n’abavandimwe muri Kristo Yesu bamufasha kuva mu bwigunge, bamutoza gusoma ijambo ry’Imana no gusenga. Buhoro buhoro yagendaga atera intambwe nziza yumva atangiye kubohoka amenya gusabana n’abandi.
Abantu benshi bagira agahinda cyangwa ubwigunge bitewe n’ibibazo byo mu buzima harimo urupfu rw’umuntu wakundaga, gutandukana n’uwo mwashakanye, kugambanirwa n’incuti yawe wizeraga ariko ikintu gikomeye gishobora kubabaza umuntu ku kigero kitavugika ni ugutandukana n’Imana nibyo bishobora kubabaza umuntu ubuzima bwe bwose. kera Jen akiri muto yibwiraga ko nashaka umugore, akabona akazi keza ari byo bizamuhesha amahoro nyamara siko bimeze amahoro yuzuye atangwa na Yesu.
Imana irema umuntu ntiyigeze yishimira ko aba wenyine. Iri jambo ry’Imana turisanga mu itangiriro 2:18 “Si byiza ko uyu umuntu aba wenyine, reka muremere umufasha umukwiriye.” Nta mpamvu rero yo kubona umuntu uba mu bwigunge kandi yakagombye gusabana na bagenzi be. Aha niho umwanzi satani yuririra aganiriza uyu muntu wigunze ndetse bikaba byamuviramo kwiyahura agahomba ubuzima bwe ndetse n’ubugingo buhoraho.
Abantu dutekereje urukundo rutarondoreka Imana yadukunze ikemera gutanga umwana wayo Yesu akabambwa kugirango dukizwe, ntitwakagombye kugenda uko twishakiye cyangwa ngo twangize umubano wacu n’Imana kuko yo yadukunze urukundo rurenze urwo umubyeyi n’umwana we bakundana.
Ikibabaje tugira kamere muntu yo kwima agaciro urukundo Imana idukunda. Nyamara Bibiliya itwereka ko ari Imana ifuha, ishaka ko tuyiha umwanya wa mbere mu mitima yacu, kandi yavuze ko icyubahiro cyayo itazagiha undi.
Kugeza ubu Jen aragira ati: “niyemeje ko nta rupfu nta buzima, nta bya none, nta by’ejo hazaza byantandukanya n’urukundo rw’Imana kuko aho yankuye mu bwihebe no mu gahinda gasaze nzamukunda iteka ryose. Kandi mbonereho umwanya wo gushishikariza abataramenya Yesu ko bakwiye kumushakana umwete kuko muri we hari amahoro n’umunezero Amen.”
Source: 2praisegod.com
Vestine agakiza.org


text:
Kuva mu 1959 ubwo Abatutsi bicwaga, bagatwikirwa, bagahohoterwa hirya no hino mu gihugu, abo mu Bisesero [mu yahoze ari Komini Gishyita, Perefegitura ya Kibuye, ubu ni mu Karere ka Karongi] bo birwanagaho ku buryo no muri Jenoside bagerageje guhangana n’umwanzi ariko bakaganzwa benshi bakahasiga ubuzima.
Ubuhamya bw’abaharokokeye bugaragaza uko bagerageje kwishyira hamwe bagamije gusubiza inyuma Interahamwe n’Ingabo za leta yariho bakoresheje ibirimo amacumu, imiheto n’amabuye.
Hari n’aho batakambiye Ingabo z’u Bufaransa [zari mu cyiswe Opération Turquoise] ngo zibakize Interahamwe n’abasirikare bari bamaze kubicamo abarenga 40 000, zikabatererana kugeza hishwe abandi basaga 4000 mu minsi itatu.
Mu rwego rwo gusangiza amahanga, ubutwari bw’abo mu Bisesero, Dr Gasana Oscar, wahavukiye yegeranyije ubuhamya bw’abantu 33 baharokokeye, abubumbira mu gitabo yise “Les collines se souviennent.’’
Cyamurikiwe mu gikorwa cyiswe “Café Littéraire’’ mu nyubako mberabyombi y’Ikigo cy’Imisoro n’Amahoro ku Kimihurura, ku wa 20 Kamena 2019.
Iki gitabo cyanditse mu Gifaransa kigizwe n’ibice 18 by’ingenzi, gifite amapaji 390. Kibara inkuru z’ubuhamya ku butwari bw’Abatutsi bo mu Bisesero muri Jenoside n’imibereho yabo nyuma y’imyaka 20 [ubwo ubushakashatsi bwakorwaga.]
Dr Gasana yakoze ubu bushakashatsi ubwo yakoreraga Impamyabumenyi y’Ikirenga (thèses de doctorat) muri kaminuza yo muri Canada, mbere yo gutangira umushinga wo kucyandika.
Izina ryacyo ni imvugo ishushe igereranya imisozi n’abayituye. Yagize ati ‘‘Nashakaga kuvuga imisozi ya Bisesero, nakunze kuvuga Muyira [umusozi aho Birara wayoboraga abaturage yari atuye]. Si imisozi nashakaga kuvuga ahubwo ni abari bayituyeho, uko bibuka ibyabaye, uko barwanye, uko bishwe, uko abacitse ku icumu bameze mu mubiri n’umutwe. Ese baricuza ibyo bakoze cyangwa bibateye ishema?’’
Mu Bisesero habereye ubwicanyi bukaze kuko mu basaga 60 000 bari bahatuye, abagera kuri 800 ni bo barokotse Jenoside yamaze amezi atatu.
Iki gitabo kiva imuzi uko Abanyabisesero barwanaga, uko baganiraga hagati yabo, ibiganiro bagiranye n’abashakaga kubica n’ubundi buhamya.
Dr Gasana yavuze ko ukwishyira hamwe no kwihagararaho kw’Abanyabisesero byatanze isomo ko ‘nta kiruta agaciro k’umuntu kandi ko bibaye ngombwa wagapfira.’
Yakomeje avuga ko ‘‘Ubutwari tuvuga si ubw’Abanyabisesero gusa ahubwo ni ukugira amahame arinda umuntu, yubaha ubuzima, aha ubwisanzure umuntu wese. Akumva ko nta burenganzira afite bwo kubuza undi kubaho.’’
Dr Gasana yakuriye mu buhungiro kuko yagiye muri Repubulika Iharanira Demokarasi ya Congo afite imyaka icyenda, aho yatangiriye amasomo mbere yo gukomereza i Addis Abeba na Londres.
Nyuma ya Jenoside yakorewe Abatutsi mu 1994, yahise ajya muri Canada aho yize muri Kaminuza ya Saint-Paul n’iya Québec. Yigishaga amasomo ajyanye no gukemura amakimbirane, amaze imyaka 20 akora nk’inzobere mu Kigo gishinzwe gukemura amakimbirane muri Canada.
Nyuma ya Jenoside yakorewe Abatutsi, Dr Gasana wari umaze kubura abo mu muryango we yerekeye muri Canada kuko yumvaga asa n’uwihebye.
Mu magambo ye yagize ati ‘‘Nafashe icyemezo cyo guhungira muri Canada kuko nari mfite gushidikanya ku hazaza h’u Rwanda. Nashakaga igihugu kizafasha abana banjye n’umuryango wanjye.’’
Mu kubara inkuru ye, agaragaza uko ubwo yari agarutse yageze ku musozi wa Mubuga, akibuka ibihe by’ubuto bwe ariko imisozi yari ituwe yarabaye amatongo.
Mu byamugoye harimo gukusanya amakuru no kugenzura amarangamutima kuko yagiye nk’umushakashatsi ariko nanone nk’uwarokotse Jenoside.
Ati ‘‘Abambwiraga ni ababyara, abaramu n’abandi. Ibyo bahuye na byo byangizeho ingaruka cyane kuko ndi umwe na bo.’’
Mu makuru yakusanyije hari ingingo zagarutsweho yashyize mu gitabo zigaragaza impamvu Abanyabisesero bagerageje kwirwanaho zirimo guharanira ubuzima, kumenya imiterere y’agace kabo, gusangira inshingano no kurindira ko ababarwanya bahagera bakivanga.
Yitsa byihariye ku wa 13 Gicurasi 1994, ahabaye ikintu kidasanzwe kuko Abanyabisesero baguwe gitumo, uwo munsi hicwa benshi ariko abasigaye bakavuga ko batazapfa nk’imbwa bagomba kwirwanaho.
Ipaji ya 221 y’iki gitabo igaragaza ishingiro ryo kwihagararaho aho Abanyabisesero bari bahuriye ku buyobozi bumvikana n’umuco watumaga bunga ubumwe.
Dr Gasana yavuze ko ukwihagararaho kugomba kuba ukw’abantu benshi ndetse ko icyatumye ukw’Abanyabisesero kutanesha ariko uko ‘kwari ukwa gisirikare ariko kidafite intwaro. Bari bafite imiheto, amacumu n’amabuye bahanganye n’abitwaje Kalachnikov.’
Abarokokeye mu Bisesero barimo Kayigema Vincent bashimye umwanditsi wakoresheje inganzo ye mu kumenyekanisha ayo mateka.
Yavuze ko “Iki gitabo yanditse ku butwari bw’abavandimwe banjye, aho bari ubu batureba kandi banezerewe. Natwe turanezerewe kuko abarokotse 800, si imbaraga zacu nk’abarokotse. Intwari zose zaragiye kuko ni bo batugendaga imbere. Ntitwabashije kwandika ariko ndakangurira abantu bose bafite impano yo kwandika ko bakwandika ku mateka ngo ntazazime.’’
Umunyamabanga Nshingwabikorwa wa Komisiyo y’Igihugu yo Kurwanya Jenoside, Dr Bizimana Jean Damascène, yavuze ko ubutwari bwaranze Abanyabisesero ari nabwo bukwiye kubakirwaho igihugu.
Ati “Ukwihagararaho twabwiwe uyu munsi ni ko kuturanga mu muco nyarwanda, u Rwanda rukomeje kwihagararaho mu guhangana n’ubukene kandi ni inzira ikomeza.’’
Mu biganiro byatanzwe n’abitabiriye iki gikorwa byagarutse ku ruhare rwa buri wese mu gukomeza guhangana n’abapfobya n’abahakana Jenoside bigizwemo uruhare na buri wese.
Dr Gasana yijeje ko azanakomeza gukora ubushakashatsi ku mateka ya Bisesero ku ruhare rw’Abafaransa muri ubwo bwicanyi n’uko abana bavuka ku baharokokeye babayeho.
Igitabo “Les collines se souviennent’’ kiboneka mu Ikirezi aho kigurishwa 19 000 Frw.
Amafoto: Niyonzima Moïse
Video: Mugwiza Olivier